title: Walter Reuther

text: Reuther lähti vuonna 1932 veljiensä kanssa Eurooppaan polkupyöräretkelle suuren talouslaman aikana. Retkellään he tutkivat eurooppalaisten autotehtaiden ja -korjaamojen oloja. He pyöräilivät lopulta Neuvostoliittoon ja työskentelivät neuvonantajina autotehtaassa Gorkissa Neuvostoliitossa. He jatkoivat polkupyöräretkeä Samarkandiin, Kaukoitään ja lopulta Japaniin. He palasivat Yhdysvaltoihin vuoden 1935 lopulla.


title: Walter Reuther

text: Walterista tuli ensin paikallisosaston 86 jäsen edustamaan General Motorsin Termstadtin autotehtaan työntekijöitä 1936, vaikka hän ei ollut yhtiössä töissä. Myöhemmin Reuther liittyi paikallisosasto 174:een, jossa oli 100 jäsentä 100 000 työläisen alueella Detroitin länsipuolella, Michiganissa. Ensimmäisen vuoden jälkeen heidän liitossaan oli 32 000 jäsentä. Reuther oli järjestämässä useita lakkoja 1937. Hänellä oli hyvin tunnettu yhteenotto Fordin turvallisuusjoukkojen välillä 26. toukokuuta 1937. UAW:n jäsenistö oli laajentunut ja paikallisosasto 174 oli voima UAW:n sisällä. Sosialistipuolueen jäsenenä Reuther hävisi yrityksen päästä Detroitin kaupungin hallitukseen 1937. Presidentti Franklin D. Rooseveltin vaikutuksesta hän liittyi Demokraattiseen puolueeseen, mutta erosi puolueesta jo vuonna 1939. Samana vuonna Reutherista tuli General Motorsin UAW:n johtaja.


title: Walter Reuther

text: Vanhempana järjestöorganisoijana Reuther auttoi voittamaan lakot ammattiliiton yhdistymisessä General Motorsia 1940 ja Fordia vastaan 1941. Vuonna 1940 Reuther oli pahoin sairastunut lakonmurtajien pahoinpitelyn jäljiltä. Hän myös selvisi kahdesta murhayrityksestä. Pearl Harborin jälkeen Reuther hyväksyi sodan vaikutukset ja pidättätyi laittomista lakoista turvatakseen tärkeän teollisuustuotannon. Vuonna 1942 hänet valittiin liiton varapresidentiksi. Hän työskenteli Sotatuotanto komissiossa. Vuonna 1945 tapahtuneen ammattiliittojen yhdistymisen jälkeen autotyöläisten liiton UAW:n jäsenmäärä oli 1 250 000, ja se oli samalla Yhdysvaltojen suurin ammattiliitto. General Motorsin lakkotaistelu alkoi 1946 alkupuolella, ja siihen liittyivät myös United States Steelin 750 000 työläistä. Presidentti Harry S. Truman joutui puuttumaan lakkoiluun. Suurimmat yhtiöt United States Steel ja General Motors joutuivat taipumaan ammattiliiton vaatimukseen. Reuther voitti R. J. Thomasin UAW:n johtajuudesta tulemalla liiton presidentiksi ja puhdisti UAW:n kaikista kommunisteista 1946. Reuther oli perustamassa Americans for Democratic Action -järjestöä 1947.


title: Walter Reuther

text: Hänen oikea kätensä loukkaantui lakkotaistelussa 20. huhtikuuta 1948. Vuonna 1948 General Motors solmi kaksivuotisen työehtosopimuksen UAW:n kanssa, jossa turvattiin reaalitulojen tasainen kasvu ja työrauha. Seuraavana tavoitteena oli turvatun vuosipalkan saaminen työttömyystason vaihteluista riippumatta. Reuther oli aktiivinen CIO:ssa erottamalla yksitoista kommunistien hallitsemaa liittoa CIO:sta 1949. Samana vuonna hän johti CIO:n Lontoon konferenssiin, jossa perustettiin International Confederation of Free Trade Unions- järjestö vastustamaan kommunistien hallitsemaa World Federation of Trade Unions -järjestöä. Vuonna 1952 Reutherista tuli teollisuusliittojen kongressin CIO:n puheenjohtaja. Vuonna 1955 Fordin kanssa solmittiin kolmivuotinen sopimus vuosipalkasta työttömiksi jääneille. General Motors teki samoin ja edellytti lisäksi että uusien työntekijöiden oli liityttävä ammattiliittoon viimeistään kahden kuukauden työhön tulostaan. Ammattiyhdistysliikkeen asema vahvistui joulukuussa 1955, jolloin suuret ammattilliset keskusjärjestöt, Amerikan työnliitto AFL (American Federation of Labor) ja CIO teollisuusliittojen kongressi (Congress of Industrial Organisations) yhdistyivät 15 miljoonan jäsenen AFL-CIO liitoksi. Myöhemmin vuonna 1968 Reuther johti UAW:n ulos AFL-CIO:sta, lyhytaikaisella liitolla kuljetustyöväenliiton Teamsters kanssa. Viimeisenä työnään hän oli rakentamassa UAW:n koulutuskeskusta Pohjois-Michiganiin.


title: Walter Reuther

text:
Reuther oli tavannut Martin Luther Kingin vuonna 1959, ja heistä oli tuli pian ystäviä. Reuther oli kannattamassa Yhdysvaltain mustan väestönosan kansalaisoikeusliikettä. Reuther osallistui Washingtonin marssille Vapautta ja Työtä puolesta elokuussa 1963 ja Selmasta Montgomerylle marssille maaliskuussa 1965. Reuther seisoi Kingin vierellä tämän pitäessä "I Have a Dream" -puhetta maaliskuussa 1963.
Aloitettuaan Franklin Rooseveltin kanssa Reutherista tuli neuvonantaja jokaiselle demokraattisen puolueen presidentille Lyndon B. Johnsoniin saakka. Hän tapasi viikoittain presidentti Lyndon B. Johnsonia 1964–1965.


title: Walter Reuther

text: Aikakauslehti Time sijoitti Reutherin 1900-luvun sadan merkittävimmän henkilön joukkoon.


title: Walter Reuther

text: Lokakuussa 1968 Reuther ja veljensä Victor olivat vähällä kuolla pienlentokoneen laskussa Dullesin lentokentällä. Reuther kuoli myöhemmin lento-onnettomuudessa matkalla UAW:n koulutuskeskukseen 1970.


title: Luettelo Ruotsin aatelissuvuista

text: Luettelo Ruotsin ritarihuoneeseen introdusoiduista aatelissuvuista.


title: Lasse Jaakkola

text: Lasse Viljam Jaakkola (23. huhtikuuta 1916, Luvia – 31. maaliskuuta 1966, Lappeenranta) oli suomalainen toimittaja ja kirjailija. Hän käytti myös nimimerkkejä "Lauri Jaalas", "Ossi Merto" ja "Ola Selas".


title: Lasse Jaakkola

text: Jaakkola opiskeli Helsingin yliopistossa ja Yhteiskunnallisessa korkeakoulussa. Hän oli toimittajana Uusi Aika-lehdessä, toimitussihteerinä Työn Voima- ja Kansan Voima-lehdissä sekä päätoimittajana Työväen sanomalehtien tietotoimistossa. Jaakkola oli myös Kansan Elokuva-yhtiön toimitusjohtajana.


title: Michelangelo Rampulla

text: Michelangelo Rampulla (s. 10. elokuuta 1962 Patti, Italia) on italialainen entinen jalkapallomaalivahti. Hänet muistetaan erityisesti ensimmäisenä Serie A:ssa maalin tehneenä maalivahtina.


title: Michelangelo Rampulla

text: Rampulla aloitti uransa 1970-luvulla Pattesen junioreissa ja siirtyi pian aikuisten tasolle Serie B:ssä pelaavaan Cesenaan, jossa hän vietti kolme vuotta pelaten lähes sata ottelua. Seuraavaksi osoitteena oli Varese, jossa Rampulla jatkoi tasaisia otteitaan kahden kauden ajan. Vuonna 1985 hän siirtyi silloiseen Serie B:n kärkijoukkueeseen Cremoneseen, joka onnistui nousemaan heti seuraavaksi kaudeksi Serie A:han. Cremonese ei kuitenkaan onnistunut vakiinnuttamaan paikkaansa pääsarjassa tehden jatkuvasti putoamista ja nousua Serie A:n ja Serie B:n välillä. Rampullan viettämä aika Cremonesesessa tuli päätökseen kaudella 1991–1992, jolloin hän myös teki ensimmäisenä maalivahtina maalin Italian liigassa. Kesällä 1992 hän siirtyi Juventukseen, jossa menestyksestä huolimatta Rampullan peliaika jäi todella vähiin. Parhaimmillaan hän sai pelata yhden kauden aikana yhdeksän sarjaottelua. Viimeiset kaudet Rampulla vietti lähinnä kolmosmaalivahdin roolissa ja lopulta päätti uransa kauteen 2001–2002.


title: Michelangelo Rampulla

text: Peliuransa jälkeen Rampulla siirtyi valmentajaksi; hän on toiminut Juventuksen maalivahtivalmentajana vuodesta 2006 lähtien.


title: Michelangelo Rampulla

text: Vapaa-aikanaan Rampulla harrastaa lukemista ja musiikin kuuntelua. Hän pitää myös matkustamisesta.


title: Saksan Grand Prix 1979

text: Saksan Grand Prix 1979 oli Formula 1 -sarjan osakilpailu, joka ajettiin 29. heinäkuuta 1979 Hockenheimringillä Saksassa. Kilpailun voitti Williamsilla ajanut australialainen Alan Jones. Toisella Williams-tallin autolla ajanut Clay Regazzoni oli toinen.


title: Patrick Gaillard

text: Patrick Gaillard (s. 12. helmikuuta 1952 Pariisi, Ranska) on entinen ranskalainen kilpa-autoilija. Hän osallistui Formula 1 -sarjaan kaudella Ensign-tallin autolla. Gaillard kilpaili viidessä GP:ssa, joista kahdessa selvisi karsinnasta lähtöruudukkoon. Maaliin saakka hän pääsi vain kerran, Britannian GP:ssa, jossa hän oli kolmastoista.


title: Rock and Roll Machine

text: Rock and Roll Machine on Triumphin toinen albumi. Albumi on julkaistu 1977. Albumilla on myös Triumphin ensimmäinen hittisingle, "Rocky Mountain Way". Albumi tunnetaan myös maasta riippuen nimillä "Rock & Roll Machine" ja "Rock 'N' Roll Machine".


title: Just a Game

text: Just a Game on Triumphin kolmas studioalbumi. Albumi on julkaistu 1979. Albumi on yksi yhtyeen myydyimpiä ja albumilla on yhtyeen single "Lay It On The Line" ja se sisältää myös Top 40 -listalle päässeen kappaleen "Hold On".


title: Kristallipalatsi

text: Kristallipalatsi () oli kasvihuoneinsinööri Joseph Paxtonin suunnittelema valuraudasta, lasista ja osittain puusta rakennettu näyttelyhalli, joka oli suunniteltu vuoden 1851 Lontoon maailmannäyttelyä varten


title: Kristallipalatsi

text: Aikaansa nähden poikkeuksellisen kevyeltä näyttävä rakennus pystytettiin vain viidessä kuukaudessa ennaltavalmistettujen osien ansioista. Kristallipalatsi oli kevyiden rakenteidensa vuoksi insinööri- ja arkkitehtitaidon voimannäyte ja tarjosi näytteilleasettajille valoisat 70 000 neliömetriä lattiapinta-alaa. Kristallipalatsi siirrettiin maailmannäyttelyn jälkeen Sydenham Hilliin, jossa se tuhoutui tulipalossa 1936.


title: Kristallipalatsi

text: Rakennus oli 564 m pitkä, 124 m leveä ja 33 m korkea. Siihen tarvittiin 293 655 lasilevyä, 30 000 rautaista perusosaa ja suuri määrä puisia lattianpäällysteitä. Rakennus oli ainutlaatuinen ja sen sisällä kulkevat tunsivat olonsa epätodelliseksi, sillä he kulkivat lasisen rakennuksen sisällä.


title: Kristallipalatsi

text: Paxton tunsi jo ennalta kasvihuoneiden rakentamisen, mutta hänellä ei ollut arkkitehdin koulutusta. Sen vuoksi hänen osallistumisensa maailmannäyttelyrakennuksen suunnittelukilpailuun oli rohkea teko. Epäilijät sanoivat, että rakennus ei kestä tuulessa, että se muuttuisi auringonpaisteessä sietämättömän kuumaksi tai että lasipinnat voisivat lämmetessään hajota. Mikään näistä epäilyksistä ei toteutunut. Lähes koko rakennelma koottiin samanlaisista 90 cm leveistä ja 7 metriä pitkistä standardiosista. Tarvittiin 93 000 neliömetriä lasia, mikä oli kolmasosa maan vuotuisesta tuotannosta. Samaan aikaan (1838) oli kehitetty uusi tekniikka lasilevyjen tuotantoon. Myös ikkunaveron kumoutuminen oli välttämätön ehto hankkeen toteutumiselle.


title: Progressions of Power

text: Progressions of Power on Triumphin neljäs studioalbumi. Albumi on julkaistu 1980. Albumi pääsi listoilla sijalle 32 ja single "I Can Survive" pääsi sijalle 91.


title: Ruotsinsuomalaisten lippu

text: Ruotsinsuomalaisten lippu on ruotsissa asuvien suomalaisten virallinen lippu. Lipun sivujen suhde on sama kuin Ahvenanmaan lipussa.


title: Éver Banega

text: Éver Maximiliano David Banega (s. 29. kesäkuuta 1988 Rosario, Argentiina) on argentiinalainen jalkapalloilija, joka edustaa espanjalaista Sevillaa. 174 senttimetriä pitkä Banega pelaa keskikentän keskustassa. Hänen vahvuuksiinsa kuuluu syöttötaito ja hyvä pelinluku.


title: Éver Banega

text: 6. tammikuuta 2008 Banega solmi viiden ja puolen vuoden sopimuksen Valencian kanssa, siirtosummana noin 18 miljoonaa euroa (13 miljoonaa puntaa).


title: Éver Banega

text: Elokuussa 2008 Banega siirtyi yhden kauden mittaisella lainasopimuksella Valenciasta Atlético Madridiin. Laina-ajan päätteksi Atlético ei ryhtynyt neuvottelemaan pelaajan jatkosta seurassa.


title: Éver Banega

text: Vuoden 2017 heinäkuussa Banega siirtyi Sevilla FChen 9 miljoonan euron siirtosummalla.


title: Allied Forces

text: Allied Forces on Triumphin viides studioalbumi. Albumi on julkaistu 1981. Albumi pääsi listoilla sijalle 23. singlet "Magic Power" ja "Fight The Good Fight" pääsivät sijoille 8 ja 18.Kaikki kappaleet Emmett, Levine ja Moore.


title: Väinö Syvänne

text: Väinö Johannes Syvänne (6. toukokuuta 1892 Helsinki – 17. tammikuuta 1982 Helsinki) oli suomalainen kirjailija ja käsikirjoittaja. Syvänne käytti nimimerkkejä "Tellervo Aunus", "Jussi", "Paavo Soirila" ja "V. J. Soljanko".


title: Väinö Syvänne

text: Syvänteen tuotanto käsittää pääasiassa näytelmiä.


title: Sukkinaattidehydrogenaasi

text: Sukkinaattidehydrogenaasi, yksi sitruunahappokierron entsyymi, on mitokondrion sisäkalvon entsyymi. Se pelkistää sukkinaattia trans-fumaraatiksi ja siirtää elektronit FAD-molekyyliin, minkä osana ne siirtyvät eteenpäin elektroninsiirtoketjussa.


title: The Marker

text: The Marker () on yhdysvaltalainen Roel Reinén ohjaama toimintalokuva, joka julkaistiin suoraan DVD:lle 4. maaliskuuta 2008. Elokuva julkaistiin Suomessa 12. maaliskuuta 2008 nimellä The Marker. Pääosassa näyttelevät muun muassa Steven Seagal, Renée Elise Goldsberry ja Lance Henriksen.


title: The Marker

text: Matt Conner (Seagal) on entinen poliisi, jonka elämä alkoi vajota siitä lähtien, kun hänet potkaistiin virastaan todisteena olleiden rahojen kadottua. Salamyhkäisen miehen lunastaessa Mattin velat pois hän pakottaa Mattin henkilökohtaiseksi salamurhaajakseen. Nyt hänen on tapettava rikollisia, mutta tunnistaako Matt enää rikollisia hyvistä kansalaisista liiallisen alkoholin käytön seurauksena.


title: Marker

text: Marker voi olla


title: Grimmin veljekset (elokuva)

text: Grimmin veljekset ("The Brothers Grimm") on Terry Gilliamin ohjaama, vuonna 2005 valmistunut seikkailuelokuva, joka kertoo fiktiivisen tarinan Grimmin veljeksistä. Elokuvan veljeksiä, Williä ja Jakea esittävät Matt Damon ja Heath Ledger.


title: Grimmin veljekset (elokuva)

text: Will ja Jake kiertävät Ranskan miehitysvallan alla olevaa Saksaa 1800-luvun alussa ja huijaavat maalaisia hyödyntäen näiden taikauskoisuutta. He taistelevat (sepittämiään) pahoja henkiä vastaan ja demoneja ja veloittavat sitten niitä pelkääviä kyläläisiä työstään.


title: Grimmin veljekset (elokuva)

text: Ranskalaiskenraali Delatombe uhkaa teloittaa veljekset huijauksien takia, ja pakottaa heidät sen uhalla selvittämään Marbadenin kylässä sattuneita tyttölasten katoamisia, joita hän epäilee veljesten kaltaisten huijareiden tekosiksi. Grimmit kohtaavat kuitenkin kylän viereisessä metsässä aitoa taikuutta: lumottua metsää hallitsee kuningatar (Monica Bellucci), joka aikoo tyttölapsien avulla hankkia itselleen ikuisen nuoruuden.


title: Tilhet

text: Tilhet (Bombycillidae) on varsin pieni heimo pienenkokoisissa varpuslinnuissa. Niitä löytyy luonnonvaraisina pääosin pohjoiselta pallonpuoliskolta. Eteläisimmät lajit elävät Keski-Amerikassa ja Lähi-idässä. Tilhien höyhenpeite on usein hyvin pehmeä ja silkkimäinen. Tilhet eivät ole muuttolintuja, mutta muuttavat ruokailemaan etelämmäksi talvella, tilhistä sekä naaras että koiras ovat samannäköisiä, eikä niitä pysty erottamaan toisistaan ulkonäön avulla. Tilhien ravintoa ovat pääosin hyönteiset ja marjat


title: Tilhet

text: Tilhiin kuuluu vain yksi suku ja 3 lajia.


title: Bugatti Formula 1 -sarjassa

text: Bugatti osallistui Formula 1 -sarjassa ainoastaan yhteen MM-kilpailuun kaudella . Tallin autoa ajanut Maurice Trintignant keskeytti kilpailun 18.kierroksen jälkeen. Talli kilpaili myös Grand Prix -autoilussa ja F1-sarjan ulkopuolisissa kilpailuissa.


title: Mustatilhi

text: Mustatilhi ("Phainopepla nitens") on Pohjois-Amerikan lounaisosassa esiintyvä silkkitilhien heimoon kuuluva lintulaji, joka tunnetaan suoraviivaisesta lentotyylistään.


title: Mustatilhi

text: Mustatilhi syö marjoja ja hyönteisiä.


title: Mustatilhi

text: Mustatilhi rakentaa hyvin huomaamattoman, maljamaisen pesän kasvinkuiduista ja pienistä oksista.


title: Ken Takakura

text: Gōichi Oda () eli Ken Takakura (; 16. helmikuuta 1931 – 10. marraskuuta 2014) oli japanilainen näyttelijä. Hän nousi kansainväliseen maineeseen muun muassa roolillaan Sydney Pollackin elokuvassa "Yakuza – samuraitten kirous" (1975).


title: Ken Takakura

text: Kitakyūshūssa syntynyt ja Meijin yliopistosta Tokiossa valmistunut Takakura jatkoi uraansa vanhoille päivilleen saakka. Hän voitti Japanin akatemian parhaan näyttelijän palkinnon neljästi ja oli lisäksi kahdesti epäonnistuneesti ehdolla.


title: Migrash Harusim

text: Migrash Harusim (, ) on kaupunginosa läntisessä Jerusalemissa. Migrash Harusim on kooltaan seitsemän hehtaaria (17 eekkeriä) ja sen rakentaminen aloitettiin vuonna 1860. Brittiläisen mandaatin aikana se oli hallinnollinen keskus. Entisessä keskusvankilassa, joka oli alkujaan venäläisten pyhiinvaeltajien keskus, toimii nykyään Irgunin ja Lehin kaltaisten sionistiryhmien toimintaa esittelevä museo.


title: Ammunnan Euroopan-mestaruuskilpailut 2007 - 10 m liikkuvamaali, tytöt

text: 10 m liikkuvassamaalissa tytöt ampuvat ensiksi 20 hidasta juoksua ja sitten 20 nopeaa juoksua. Joukkuekilpailussa joukkueen muodostavat kolme saman maan kilpailijaa.


text:
Tyttöjen 10 m liikkuvassamaalissa EM-kilpailut 2007 järjestettiin 16. maaliskuuta, Deauvillessä.
EE=Euroopanennätys


title: Dario Marianelli

text: Dario Marianelli (s. 1963 Pisa, Italia) on italialainen Oscar-palkittu piano-, orkesteri- ja elokuvamusiikin säveltäjä.


title: Dario Marianelli

text: Marianelli sai säveltämästään "Sovitus"-elokuvan musiikista sekä Golden Globe että Oscar-palkinnon. Hän oli ehdolla Oscarin saajaksi jo kaksi vuotta aiemmin elokuvasta "Ylpeys ja ennakkoluulo".


title: Keisarin uudet kuviot (videopeli)

text: Keisarin uudet kuviot on Argonaut Gamesin kehittämä ja SCEA:n julkaisema toimintapeli, joka pohjautuu Disneyn samannimiseen elokuvaan. Peli tuli markkinoille Yhdysvalloissa 13. marraskuuta 2000 ja muualla 16. helmikuuta 2001. Pelin tapahtumat mukailevat elokuvan tapahtumia. Peli julkaistiin pelikonsoleille PlayStation, Game Boy Color ja PC. Pelissä on samat ääninäyttelijät kuin elokuvassakin, ja se on myös ääninäytelty suomeksi.


title: Keisarin uudet kuviot (videopeli)

text: Keisari Kuzco on muuttunut laamaksi, ja hänen täytyy muuttua takaisin ihmiseksi. Hänen on päästävä Yzman nykyisin omistamaan palatsiin, mutta on juuttunut maalaiskylään. Pelissä pelaaja ohjaa Kuzcon kahdeksan tason läpi. Jokainen taso on jaettu 3-4 osaan, ns. minitasoon.


title: Keisarin uudet kuviot (videopeli)

text: Pelin tarkoituksena on ohjata Kuzco takaisin Yzman palatsiin. Kuzcon vointi esitetään kruunussa. Se on jaettu viiteen osaan: kun hahmo on haavoittunut viidesti, mini-taso on aloitettava alusta, ellei pelaajalla ole Wampya. Ne herättävät Kuzcon henkiin, ja peli jatkuu viimeisimmältä tarkastusasemalta.


title: Keisarin uudet kuviot (videopeli)

text: Koska tahansa, kun vartija, ötökkä, lintu, kasvi tai muu olento koskee Kuzcoa, hän haavoittuu. Hän myös haavoittuu koskemalla veteen tai tippumalla lattiattomalle alueelle. Hyvinvointia lisäävät kokonaan parantavat kruunut (isot kultaiset kruunut) ja yhden viidesosan parantavat kruunut (pienet punaiset kruunut).


title: Keisarin uudet kuviot (videopeli)

text: Kuzco-kallot ovat punaisia esineitä, jotka avaavat oven ja joita on esimerkiksi punakypäräisillä vartijoilla. Pelissä on myös monenlaisia rohtoja, joiden avulla Kuzco voi muuttua erilaisiksi eläimiksi, esimerkiksi sammakoksi, kilpikonnaksi tai kaniksi.


title: Keisarin uudet kuviot (videopeli)

text: Yzma, Kronk, Pacha, Chaca ja Tipo, viisas mies ja puhuva ötökkä ilmestyvät kesken pelin monissa tilanteissa antamaan neuvoja. Kuzcolla on myös rynnistysvoima, jonka saa keltaisista laamarohdoista.


title: Keisarin uudet kuviot (videopeli)

text: Pelin alueet ovat Pachan kylä, Viidakko, Joki, Viidakon päivä, Vuoret, Kaupunki ja Palatsi, Katakombit ja Laboratorio. Pelin loppuvaiheessa kaksi viimeistä kenttää käydään läpi palatsin edustalla ja laboratorion käytävillä.


title: Miekka-Miehet

text: Miekka-Miehet on vuonna 1931 perustettu Helsingissä toimiva miekkailuseura. Se toimii Töölön kisahallilla ja osallistuu kilpailu- ja valmennustoimintaan kaikilla kolmella urheilumiekkailuaseella.


title: Legio III Gallica

text: Legio III Gallica ("gallialainen") oli roomalainen legioona, jonka Julius Caesar perusti vuonna 49 eaa. tai 48 eaa. Caesar käytti legioonaa sodassaan Pompeiusta vastaan. Legioona taisteli Dyrrhachiumin taistelussa ja Mundan taistelussa. Caesarin murhan jälkeen legioona joutui Marcus Antoniuksen palvelukseen. Legioona otti osaa Philippin taisteluihin. Legioonan lähetettiin tämän jälkeen itään, joka kuului Antoniuksen valtapiiriin. Vuonna 36 eaa. legioona otti osaa Antoniuksen epäonnistuneeseen Parthian sotaretkeen. Aktionin taistelun jälkeen legioona liitettiin Octaviauksen armeijaan ja lähetettiin takaisin Syyriaan.


title: Legio III Gallica

text: Neron aikana legioona oli osa Gnaeus Domitius Corbulon armeijaa kun hän soti Parthiaa vastaan. Legioona siirrettiin sodan jälkeen Moesiaan jossa se soti roksolaaneja vastaan 68–69. Neron kuoleman jälkeen legioona kannatti aluksi Othoa, mutta saapui Italiaan liian myöhään. Legioona palasi Moesiaan, mutta liittyi heti Vespasianusta kannattaviin joukkoihin. Vitelliuksen ja Vespasianuksen joukot kohtasivat Cremonan taistelussa. Tämän jälkeen legioona lähetettiin Juudeaan jossa ensimmäinen juutalaissota oli juuri käynnissä. Plinius nuorempi palveli legioonassa sotilastribuunina.


title: Legio III Gallica

text: Vuosina 132–136 legioona taisteli juutalaisia vastaan kolmannessa juutalaissodassa. Legioona osallistui myös Lucius Veruksen sotaan Parthiaa vastaan. Legioonaa komensi tuolloin Avidius Cassius, joka julistautui keisariksi vuonna 175. Pertinaxin kuoleman jälkeen legioona kannatti Pescennius Nigeriä, mutta Septimius Severus kukisti hänet vuonna 194. Septimius Severus aloitti heti sodan Parthiaa vastaan ja annektoi Mesopotamian.


title: Legio III Gallica

text: Elagabalus lakkautti legioonan kun sen komentaja Verus kapinoi keisaria vastaan. Severus Alexander muodosti kuitenkin legioonan uudelleen ja legioona otti varmasti osaa tämän sotaan sassanideja vastaan. Legioona häviää lähteistä 300-luvulla.


title: Chris Vance

text: Chris Vance (s. 1. joulukuuta 1971 Lontoo) on englantilainen näyttelijä. Hän näytteli "Pako"-televisiosarjan kolmannella tuotantokaudella James Whistleriä ja jatkoi roolissa vielä neljännen kauden avausjaksossa. Chris on näytellyt myös muissa sarjoissa ja elokuvissa. Hän kasvoi Britanniassa ja Irlannissa. Hän on suorittanut insinöörin tutkinnon Newcastlen yliopistossa.


title: Robert Wisdom

text: Robert Wisdom (s. 14. syyskuuta 1953 Washington, D.C.) on yhdysvaltalainen näyttelijä, joka on näytellyt sarjoissa kuten "Dharma ja Greg", "NYPD Blue", "Teho-osasto", "Amyn lailla", "Langalla" ja "Pako".


title: Robert Wisdom

text: Wisdom on tehnyt myös äänirooleja, muun muassa videopeliin "".


title: Ammunnan Euroopan-mestaruuskilpailut 2007 - 10 m liikkuvamaali, sekajuoksut, pojat

text: 10 m liikkuvanmaalin, sekajuoksuissa pojat ampuvat 40 laukausta. Joukkuekilpailussa joukkueen muodostavat kolme saman maan kilpailijaa.


text: Poikien 10 m liikkuvanmaalin, sekajuoksuissa EM-kilpailut 2007 järjestettiin 14. maaliskuuta, Deauvillessä.


title: Danay García

text: Danay Aguilar García (s. 5. heinäkuuta 1984) on kuubalainen näyttelijä, joka tunnetaan Sofia Lugon roolista televisiosarjassa "Pako". Garcia syntyi Kuuban pääkaupungissa Havannassa ja eli siellä nuoruutensa. Hän on harrastanut balettia 14 vuotta ja tehnyt myös mallintöitä ennen teatteria.


title: Jodi Lyn O’Keefe

text: Jodi Lyn O'Keefe (s. 10. lokakuuta 1978 Cliffwood Beach, New Jersey) on yhdysvaltalainen näyttelijä. Uransa hän aloitti lapsimallina päästen viisitoistavuotiaana mukaan "Another World" -saippuasarjaan. Tämän jälkeen hän sai Cassidy Bridgesin roolin CBS:n hittisarjasta "Nash Bridges" (1996), jossa hän näytteli sarjan kaikki kuusi tuotantokautta.


title: Jodi Lyn O’Keefe

text: Elokuvadebyyttinsä O'Keefe teki vuonna 1998 elokuvassa "Halloween H20". Hän on esiintynyt pitkissä elokuvissa ja pitänyt sen jälkeen matalampaa profiilia esiintyen lukuisissa televisiosarjoissa, kuten sarjoissa "Criminal Minds – FBI-tutkijat", "Boston Legal", "Miehen puolikkaat", "", "Dharma ja Greg", "Siskoni on noita", "vampyyripäiväkirjat" sekä "Pako". O'Keefe on mukana myös 3 Doors Down -yhtyeen ”Let Me Go” -kappaleen musiikkivideolla.


title: Jodi Lyn O’Keefe

text: Vuonna 2000 hän voitti Young Hollywood Award -palkinnon kategoriassa "Best Bad Girl" roolistaan Taylor Vaughanina elokuvassa "Sinussa on se jokin" (1999).


title: Ammunnan Euroopan-mestaruuskilpailut 2007 - 10 m liikkuvamaali, sekajuoksut, naiset

text: 10 m liikkuvanmaalin, sekajuoksuissa naiset ampuvat 40 laukausta. Joukkuekilpailussa joukkueen muodostavat kolme saman maan kilpailijaa.


text: Naisten 10 m liikkuvanmaalin, sekajuoksuissa EM-kilpailut 2007 järjestettiin 15. maaliskuuta, Deauvillessä.


title: Damages

text: Damages on Golden Globe -palkittu yhdysvaltalainen draamasarja. Sen esitys alkoi Yhdysvalloissa FX-kanavalla 24. heinäkuuta 2007 ja päättyi DirecTV:llä 12. syyskuuta 2012 viidenteen kauteensa. Sarjassa seurataan häikäilemättömän asianajaja Patty Hewesin (Glenn Close) ja hänen alaistensa, kuten Ellen Parsonsin (Rose Byrne), yrityksistä saada korruptoituneet ihmiset oikeuteen.


title: Damages

text: FX lopetti sarjan tuotannon kolmannen tuotantokauden jälkeen, mutta DirecTV osti oikeudet sarjan jatkoon alkaen esittää neljättä kautta Audience Networkilla kesällä 2011. Suomessa sarjaa esittää Nelonen, joka on esittänyt kaksi tuotantokautta. Damagesin loivat Daniel Zelman sekä Glenn ja Todd A. Kessler.


title: Damages

text: Sarjan pääosissa ovat lakiyhtiö Hewes & Associatesin johtaja Patty Hewes sekä hänen alaisensa Ellen Parsons ja Tom Shayes. Jokaisella kaudella Patty ottaa uuden jutun tutkittavakseen ja yrittää saada päätekijät vastuuseen teoistaan. Hänellä on menestyksekäs ura takanaan, mutta ei ole saanut paljoa liittolaisia niin työ- kuin yksityiselämässäänkään. Sarjassa seurataan kahta eri aikajanaa: ensimmäinen sijoittuu aikaan, jolloin Hewes & Associates tutkii juttuaan, kun taas toinen aikajana sijoittuu tavallisesti puoli vuotta eteenpäin eli nykyaikaan, jolloin nähdään hitaasti etenevä mysteeri, johon sarjan henkilöt ovat osallisena.


title: Damages

text: Sarja alkaa, kun järkyttynyt Ellen Parsons juoksee kerrostaloasunnosta veren peittämänä ja säntäilee pitkin New Yorkin katuja. Poliisit ottavat hänet kiinni ja myöhemmin Ellenin sulhanen löydetään murhattuna heidän kotoaan. Seuraava kohtaus vie katsojat puoli vuotta taaksepäin, jolloin käy ilmi, että Ellen on asianajaja, joka saa työpaikan menestyksekkään ja säälimättömän Patty Hewesin firmasta. Ellen pääsee heti mukaan suureen juttuun, jossa biljonääri Arthur Frobisheria syytetään kavalluksesta. Ellenille käy pian selväksi, että Pattyn kanssa työskentely edellyttää suuria uhrauksia hänen elämässään.


title: Damages

text: Kausi alkaa kohtauksella, jossa Ellen juttelee toistaiseksi tuntemattoman henkilön kanssa. Yhtäkkiä hän ottaa esille aseen ja ampuu sillä kahdesti. Seuraava kohtaus vie katsojat jälleen puoli vuotta taaksepäin, jolloin Ellen avustaa FBI:tä saadakseen Pattyn vastuuseen edelliskauden teoistaan, ja käy samalla suruterapiassa, jossa hän tutustuu mystiseen Wes Krulikiin. Daniel Purcell pyytää Pattylta apua saatuaan uhkauksia, minkä jälkeen hänen vaimonsa löydetään kuolleena. Murha on jotenkin liitoksissa energiayhtiö UNR:n laittomiin toimiin, joten Patty alkaa pakkomielteisesti tutkia juttua.


title: Damages

text: Kauden alussa Patty nähdään ajavan autolla, kunnes toinen auto törmää häneen. Auton omistajaksi paljastuu Tom Shayes, joka löydetään myöhemmin kuolleena. Puoli vuotta aikaisemmin Ellen työskentelee piirisyyttäjälle eikä ole tavannut Pattya lähes vuoteen. Patty ottaa uuden jutun, jossa hänen täytyy jäljittää Ponzi-huijauksen tehneen Louis Tobinin rahat. Tobinin poika Joe ja asianajaja Leonard Winstore vaikuttavat tietävän asiasta enemmän kuin väittävät.


title: Damages

text: Kolme vuotta myöhemmin Ellen yrittää auttaa ystäväänsä Chris Sanchezia selvittämään tämän työnantajan, Howard T. Ericksonin omistaman korruptoituneen yksityisarmeijan, pimeitä toimia. Poikansa tytärtä holhoava Patty varoittelee Elleniä jutun vaarallisuudesta, mutta kaksikko alkaa pian tehdä jälleen yhteistyötä. Kolme kuukautta myöhemmin toistaiseksi tuntematonta henkilöä kidutetaan, mikä johtaa lopulta jälleen ihmishengen menetykseen.


title: Damages

text: Ellen on perustanut oman yrityksen ja etsii juttua saadakseen nimelleen ja yritykselleen julkisuutta. Sillä välin erään pankin markkinoija Naomi Walling saa tietää työnantajansa laittomista toimista, joten hän ottaa yhteyttä Channing McClareniin, WikiLeaks-tyyppisen yhtiön omistajaan aikeenaan vuotaa tiedot julkisuuteen. Vaikka Naomille luvataan hänen nimettömyytensä, tuntematon taho paljastaa hänen tietonsa medialle. Myöhemmin Naomi murhataan saaden sen näyttämään itsemurhalta. Naomin tytär ottaa yhteyttä Pattyyn, kun taas McClaren kääntyy Ellenin puoleen - saaden naiset toisiaan vastaan. Kolme kuukautta myöhemmin Ellen näytetään makaavan kadulla, ilmeisesti katolta työnnettynä.


title: Kevin Cogan

text: Kevin Cogan (s. 31. maaliskuuta 1956 Culver City, Kalifornia, Yhdysvallat) on entinen yhdysvaltalainen kilpa-autoilija.


title: Kevin Cogan

text: Cogan ajoi 1970-1980-luvuilla Formula Atlantic ja GrandPrix de Trois-Rivieres -sarjoissa. Vuoden 1978 Macaon GP:ssä hän oli kolmas.


title: Kevin Cogan

text: Cogan osallistui kahteen Formula 1 -kilpailuun kausina –, mutta ei selvittänyt karsintaa kertaakaan.


title: Kevin Cogan

text: Formuloiden jälkeen Cogan siirtyi kilpailemaan Pohjois-Amerikkaan, jossa ajoi mm. Cham Car ja Indycar-sarjoissa 1980-1990-luvuilla. Cogan pääsi ajamaan debyyttikilpailunsa O'Connell Racingin autolla vuonna 1981 Indianapolis Motor Speedwayllä, jossa hän sijoittui neljänneksi jääden kolme kierrosta jälkeen voittajalle Bobby Unserista. Vuonna 1986 Cogan voitti Indycar -uransa ainoan voiton Phoenixin International Racewayllä ja johti kyseisellä kaudella sarjaa, kunnes hänen autoonsa iski moottorivika ja menetti mestaruuden Bobby Rahalille.


title: Kevin Cogan

text: Vuoden 1982 Indianapolis 500 kilpailussa Cogan aiheutti skandaalin, kun hänen Penske -autonsa kaartoi lähdössä pääsuoralla kohti A.J. Foytin autoa, josta Cogan kimposi kohti Mario Andrettin autoa. Kaikki kolme autoa joutuivat keskeyttämään kilpailun ja tapaus sai suurta huomiota mediassa. Cogan itse sai potkut tallista kauden lopussa.


title: Kevin Cogan

text: Cogan loukkaantui kahdesti Indianapolis 500 -kisoissa. Vuonna 1984 häneltä murtui jalka Pocono (Pa.) Racewayllä, joka siitä lähtien on vihlonnut ja aiheuttanut tasapainon menetystä. Vuonna 1991 hän kolaroi Roberto Guerreron kanssa, jolloin Coganilta vaurioitui hartia ja käsi ja lääkityksestä huolimatta Coganin kuvaili kipua seuraavanlaisesti: ""Se ei näytä pahalta, mutta sattuu sietämättömästi. Jokainen liike on kuin löisi luuta mailalla"".


title: Pentti Repo

text: Pentti Repo (23. lokakuuta 1930 Sakkola – 27. lokakuuta 1997 Vilppula) oli suomalainen kiekonheittäjä. Hän voitti lajissaan ennätykselliset seitsemän Suomen mestaruutta, mitä saavutusta on miehistä pystynyt sivuamaan vain Pentti Kahma.


title: Pentti Repo

text: Repo osallistui kaksiin olympialaisiin ja kaksiin EM-kisoihin. Rooman olympialaisissa 1960 ja Tukholman EM-kisoissa 1958 hän sijoittui yhdeksänneksi. Tokion olympialaisissa 1964 ja Belgradin EM-kisoissa 1962 hän ei päässyt jatkoon karsinnasta.


title: Pentti Repo

text: Maaotteluissa Repo kilpaili 38 kertaa ja toimi 1960-luvun alussa Suomen maajoukkueen kapteenina. Pohjoismaitten mestaruuskilpailuissa hän saavutti hopeaa vuonna 1965 ja pronssia vuonna 1963.


title: Pentti Repo

text: Seuratasolla Repo edusti Anjalan Liittoa, Hyvinkään Tahkoa, Kolhon Urheilijoita, jonka perustajajäsen hän oli, ja Vilppulan Veikkoja. Hän voitti kiekonheiton Suomen mestaruuden vuosina 1959–1960 ja 1962–1966. SM-mitalin hän saavutti kymmenenä peräkkäisenä vuotena. Kiekonheiton Suomen ennätystä hän paransi seitsemän kertaa. Hänen paras tuloksensa oli vuonna 1964 heitetty 59,44 m, jolla hän vielä vuoden 2006 lopulla sijoittui Suomen kaikkien aikojen tilastossa 30:nneksi.


title: Pentti Repo

text: Ammatiltaan Pentti Repo oli pankinjohtaja.


title: Stephen South

text: Stephen South (s. 19. helmikuuta 1952 Harrow, Englanti, Iso-Britannia) on entinen brittiläinen kilpa-autoilija.


title: Stephen South

text: Englannin entisenä Karting -sarjan mestarina South siirtyi ajamaan Formula Ford -sarjaa ja menestyi hyvin sarjassa, kun hän voitti Ray Racen valmistamilla autoilla 16 kertaa vuosina 1973-1974.


title: Stephen South

text: Vuonna 1975 South siirtyi isompaan Britannian Formula 3 -sarjaan, jossa ajoi avausvoittoon toisella kaudellaan Mallory Parkilla järjestetyssä Griffin Golden Helmet Trophyssä. Mestaruuden South voitti BRDC Vandervell F3 -luokassa vuonna 1977.


title: Stephen South

text: Formula 1 -auton rattiin South pääsi vain kerran McLarenin autolla Länsi-Yhdysvaltain GP:ssa 1980, kun hän toimi Etelä-Afrikan GP:stä rannevamman saaneen Alain Prostin tuuraajana. McLarenin auto oli kilpailukyvytön ja South karsiutui kilpailusta.


title: Stephen South

text: South loukkaantui ajaessaan CanAm -sarjassa vuonna 1980 ja lääkärit joutuivat amputoimaan hänen jalkansa.


title: Burgmanin talo

text: Burgmanin talo oli Helsingin ensimmäinen ja yli viidenkymmenen vuoden ajan ainoa kivitalo. Se sijaitsi nykyisen Aleksanterinkadun varrella valtioneuvoston linnan eteläsiiven luona, lähellä Ritarikadun kulmaa. Talon rakennutti 1690-luvun lopulla kauppias ja raatimies Torsten Burgman (k. 1711).


title: Burgmanin talo

text: Burgmanin kuoltua talo siirtyi lainan panttina valtakunnan säätyjen pankille. Se oli harvoja isonvihan hävitykseltä säilyneitä Helsingin rakennuksia ja se toimi jonkin aikaa viljamakasiinina. Vuosina 1724–1743 talon omisti pormestari Abraham Wetter, joka teetti siihen muutostöitä, ja se oli välillä vuokralla. Pikkuvihan jälkeen tuhoja kärsinyt talo oli parin vuoden ajan Helsingin linnoitustoimen käytössä ja 1749–1752 Suomen kenraalikuvernööri Gustaf Fredrik von Rosenin asuntona. Vuodesta 1752 vuosisadan lopulle saakka rakennus oli maaherran virka-asuntona, jolloin sitä laajennettiin ja se korotettiin kaksikerroksiseksi. Vuosina 1756–1776 alakerrassa toimi myös Uudenmaan ja Hämeen läänin lääninhallituksen kanslia ja konttori. Ruotsinvallan viimeisinä vuosina Burgmanin talo oli armeijan ylipäällikön käytössä. Talo tuhoutui Suomen sodan aikana vuoden 1808 suuressa kaupunkipalossa korjauskelvottomaan kuntoon. Sen paikalle rakennettiin myöhemmin Senaatintalo eli nykyinen Valtioneuvoston linna. Burgmanin talon tuhouduttua Helsingin vanhin kivitalo on Sederholmin talo.


title: Burgmanin talo

text: Burgmanin talon jäännökset löytyivät Valtioneuvoston linnan lattian alta rakennuksen peruskorjauksen yhteydessä vuonna 1993. Ne ovat pääosin nykyisen Aleksanterinkadun ajoradan ja jalkakäytävän alla, koska katua on levennetty 1800-luvun alussa. Burgmanin talon pohjoisseinä oli suunnilleen nykyisen Valtioneuvoston linnan eteläseinän kohdalla.


title: Kommentti

text: Kommentti on kantaa ottava selostus, jossa kommentin kirjoittaja referoinnin lisäksi esittää omia ajatuksia aiheesta. Se on niin kutsuttu kainaloteksti eikä esiinny yksinään, vaan on osa suurempaa kokonaisuutta.


title: Kommentti

text: Kommentti liittyy alkuperäiseen kohteeseen. Kommentti voi antaa lisätietoja aiheeseen. Se voi esittää kritiikkiä ja vastaväitteitä alkuperäiselle kohteelle.


title: Keiko Kishi

text: Keiko Kishi (; s. 11. elokuuta 1932 Jokohama) on japanilainen näyttelijä. Hänelle myönnettiin vuonna 2002 Japanin akatemian parhaan naisnäyttelijän palkinto, ja hänellä on ollut kaksi vastaavaa ehdokkuutta.


title: Keiko Kishi

text: Kishin roolitöiden joukossa on esiintyminen Jacques Derayn elokuvassa "Rififi Tokiossa" (1962).


title: Valkeakosken Koskenpojat

text: Valkeakosken Koskenpojat eli lyhyemmin VaKP on urheiluseura Valkeakoskelta. VaKP on perustettu vuonna 1929.


title: Valkeakosken Koskenpojat

text: Seura tunnetaan parhaiten jalkapallosta, jossa se on pelannut Suomen toiseksi korkeimmalla sarjatasolla yhteensä 14 vuotta. Viimeksi se pelasi sillä tasolla vuonna 1989. Kolmanneksi korkeimmalla sarjatasolla se on pelannut 12 kautta, viimeksi vuonna 1998. Oman lohkonsa seura voitti II divisioonassa vuonna 1986.


title: Valkeakosken Koskenpojat

text: Kaudeksi 2009 seuran edustusjoukkueessa tapahtui suuria muutoksia. VaKP ja FC Haka sopivat yhteistyöstä, jolla Haka otti VaKP:n edustusjoukkueen vastattavakseen ja VaKP:sta tuli Hakan reservijoukkue. Joukkuetta kutsutaan kotoisasti nimellä Koskenpojat ja joukkueen tavoitteena on nousu Kakkoseen kaudella 2009. Kaudella 2009 Koskenpojat pelaa Tampereen Piirin Kolmosessa yhdessä toisen valkeakoskelaisjoukkueen, Pallo-Seppojen kanssa.


title: Valkeakosken Koskenpojat

text:
Joukkuetta valmentavat kaudella 2009 Hakan pelaaja Sami Ristilä sekä VaKP:n Jouni Nieminen. VaKP:n kakkosjoukkue pelaa 5-divarissa.
Koskenpoikien tunnetuin pelaaja on A-maajoukkueen 70-luvun luottopuolustaja Erkki Vihtilä, joka tosin siirtyi jo 1971 Tampereen Ilves-Kissoihin, Ilvekseen ja Lahden Reippaaseen. Mahlion palloilevien veljesten juuret ovat Koskenpojissa.


title: Valkeakosken Koskenpojat

text: Lentopallossa VaKP pelasi useita SM-sarjakausia 1950-60 -luvuilla.


title: San Lorenzo

text: San Lorenzo on yleinen paikannimi, joka tulee Pyhästä Laurentiuksesta (). Sen nimisiä paikkoja on:


title: Mistä rakkaus alkoi

text: Mistä rakkaus alkoi on Tapani Kansan studioalbumi vuodelta 1977.


title: Mistä rakkaus alkoi

text: A-puoli:


title: Mistä rakkaus alkoi

text: B-puoli:


title: Kulttuurin ja tieteen palatsi

text: Kulttuuri- ja tiedepalatsi ( eli PKiN) on Varsovan ydinkeskustassa sijaitseva Puolan korkein rakennus (230,68 m). Sen alkuperäinen nimi oli ”Josif Stalinille omistettu kulttuuri- ja tiedepalatsi” "(Pałac Kultury i Nauki imienia Józefa Stalina)", mutta maininta Stalinista poistettiin vuoden 1956 jälkeen.


title: Kulttuurin ja tieteen palatsi

text: Palatsi rakennettiin vuosina 1952–1955, ja se oli lahja Neuvostoliitolta Puolan kansalle. Tyyliltään se edustaa sosialistista realismia ja muistuttaa huomattavasti Moskovan Seitsemää sisarusta. Pääarkkitehti Lev Rudnev liitti rakennukseen myös viittauksia puolalaiseen arkkitehtuuriin; tästä esimerkkinä ovat muun muassa renessanssityyliset attikat.


title: Kulttuurin ja tieteen palatsi

text: Kulttuuripalatsi on herättänyt varsovalaisten keskuudessa ristiriitaisia tunteita. Monet pitävät sitä Neuvostoliiton valta-aseman symbolina. Kommunismin jälkeisinä vuosikymmeninä asenteet ovat kuitenkin lientyneet, ja vuonna 2007 rakennus julistettiin suojelukohteeksi. Uudenvuodenaattona 2000 paljastettiin tornin korkeimman osan neljälle sivulle lisätyt kellot, mikä teki tornista maailman korkeimman kellotornin. Vuonna 2002 Tokiossa sijaitseva NTT Docomo Yoyogi Building ohitti palatsin kellotornin korkeudessa.


title: Kulttuurin ja tieteen palatsi

text: Rakennuksessa on nykyään toimistoja, näyttelytiloja, kaksi teatteria, elokuvateatteri, monitoimihalli (Sala kongresowa), Tekniikan museo, uimahalli ja liikuntatiloja jne. Rakennuksen tornia käytetään myös radio- ja televisioantennina.


title: Jussi Rintamäki

text: Jussi Antero Rintamäki (s. 4. heinäkuuta 1935 Ilmajoki) on entinen suomalainen pika- ja aitajuoksija. Hän on päälajissaan, 400 metrin aitajuoksussa parhaiten olympialaisissa vuoden 1924 jälkeen sijoittunut suomalainen. Häntä valmensi Paavo Karikko.


title: Jussi Rintamäki

text: Rintamäen juoksu-uran huippuhetki oli 400 metrin aitajuoksu Rooman 1960 olympialaisissa. Hän johti loppukilpailua vielä puolimatkassa ja sijoittui lopulta viidenneksi, joka sekin on edelleen lajin paras suomalaissijoitus Erik Wilénin vuonna 1924 saavuttaman hopeamitalin jälkeen. Rintamäki alitti Roomassa ensimmäisenä suomalaisena 51 sekunnin rajan juostessaan Suomen ennätyksen 50,8. Aiemmin samana vuonna hänestä tuli vasta toinen suomalainen 52 sekunnin alittaja juostessaan ajan 51,4. Belgradin EM-kisoissa 1962 Rintamäki sivusi Suomen ennätystään ja sijoittui neljänneksi. Ensimmäisissä arvokisoissaan, Tukholman EM-kisoissa 1958 hän ei menestynyt. Kaikissa kolmissa arvokisoissaan hän juoksi myös Suomen 4 × 400 metrin viestijuoksujoukkueessa.


title: Jussi Rintamäki

text: Maaotteluissa Rintamäki kilpaili 25 kertaa ja otti 18 henkilökohtaista lajivoittoa. Pohjoismaitten mestaruuskilpailuissa hän voitti 400 metrin aitajuoksussa kultaa vuonna 1961 ja pronssia vuonna 1963. PM-hopeaa hän sai 400 metrin juoksussa vuonna 1961.


title: Jussi Rintamäki

text: Suomen mestaruuden Rintamäki voitti 400 metrin aitajuoksussa vuosina 1959–1963 ja 400 metrin juoksussa vuosina 1960–1962. Turun Toverien joukkueessa hän voitti 4 × 400 metrin viestijuoksun Suomen mestaruuden vuosina 1958–1963 ja 4 × 100 metrin mestaruuden vuonna 1959. Pitkässä viestissä hän juoksi TuTo:n joukkueessa seurajoukkueiden Suomen ennätyksen 3.13,0 (vuonna 1958) ja maajoukkueessa Suomen ennätyksen 3.09,8 (vuonna 1961). Harvinaisemmassa lajissa, 200 metrin aitajuoksussa hän juoksi Suomen ennätyksen 23,8 (vuonna 1961). Hän on 400 metrin aitajuoksun ennätyksellään 50,8 vielä vuonna 2007 Suomen kaikkien aikojen tilastossa 20 parhaan joukossa. Hänen ennätyksensä 400 metrin juoksussa on 46,9, jolla hän on yhä kaikkien aikojen tilastossa 20. sijan tienoilla.


title: Jussi Rintamäki

text: Ennen TuTo:a Jussi Rintamäki edusti seuratasolla Ilmajoen Ilvestä, Ilmajoen Kisailijoita ja Vaasan Vasamaa. Ammatiltaan hän oli palomies ja liikuntaneuvoja sekä Turun kaupungin apulaisliikuntatoimenjohtaja.


title: Anders Södergren

text: Anders Södergren (s. 17. toukokuuta 1977 Söderhamn) on ruotsalainen maastohiihtäjä, moninkertainen arvokisamitalisti.


title: Anders Södergren

text: Södergren saavutti Val di Fiemmen MM-kisoissa 2003 hopeaa 50 kilometrin vapaan hiihtotavan kilpailussa tasan 15 sekuntia Martin Koukalille hävinneenä. Hän hiihti lisäksi avausosuuden Ruotsin viestijoukkueessa, joka saavutti pronssia Norjan ja Saksan jälkeen. Torinon olympialaisissa 2006 hän hiihti toisen osuuden Ruotsin ollessa jälleen viestikilpailussa kolmas – kirkkaammat mitalit menivät Italialle ja Saksalle. Sapporon MM-kisoissa 2007 hän hiihti ankkuriosuuden Ruotsin saavuttaessa taas viestipronssia. Liberecissä 2009 Södergren saavutti yhdistelmäkilpailussa hopeaa. Vancouverin olympialaisissa 2010 Södergren hiihti kolmannen osuuden Ruotsin kultaa voittaneessa viestijoukkueessa. Oslon MM-kilpailuissa 2011 hän hiihti niin ikään kolmannen osuuden Ruotsin hopeajoukkueessa.


title: Anders Södergren

text: Maailmancupissa Södergren on voittanut kaksi kertaa 50 kilometrin vapaan hiihtotavan kilpailun Holmenkollenilla: 11. maaliskuuta 2006 ja 8. maaliskuuta 2008. Lisäksi hän voitti 10 kilometrin perinteisen hiihtotavan kilpailun Valdidentrossa helmikuussa 2009. Hän on sijoittunut maailmancupin osakilpailuissa neljä kertaa toiseksi ja seitsemän kertaa kolmanneksi (14.2.2009 mennessä). Maaliskuussa 2003 hän hiihti kolmannen osuuden Ruotsin voittaessa viestikilpailun Falunissa.


title: Anders Södergren

text: Södergren lähti syksyllä 2008 kovin odotuksin kauteen, mutta ennen maailmancupin avauskisaa hänen kiveksessään havaittiin kasvain. Södergrenin kausi oli vaarassa peruuntua kokonaan, mutta kives poistettiin ja hän pääsi takaisin ladulle..


title: Peter Müller

text: Peter Müller (s. 6. lokakuuta 1957 Adliswil, Sveitsi) on sveitsiläinen uransa lopettanut alppihiihtäjä, joka oli lähinnä erikoistunut syöksylaskuun.


title: Peter Müller

text: Müller saavutti urallaan kaksi syöksylaskun olympiahopeaa Sarajevosta 1984 ja Calgarystä 1988. Hän voitti syöksylaskun maailmanmestaruuden Crans-Montanassa 1987 ja sijoittui hopealle Bormiossa 1985 sekä Vailissa 1989. Hänen uraltaan löytyvät lisäksi syöksyn neljäs tila Lake Placidin olympialaisista 1980, sekä kaksi viidettä sijaa MM-kisoista vuosilta 1978 ja 1982.


title: Peter Müller

text: Müller voitti urallaan syöksylaskun maailmancupin kaksi kertaa vuosina 1979 ja 1980. Hän saavutti 24 osakilpailuvoittoa, joista 19 syöksylaskussa, 3 alppiyhdistetyssä ja 2 supersuurpujottelussa. Müllerin uran paras sijoitus maailmancupin loppupisteissä on neljäs sija, johon hän ylsi kolme kertaa vuosina 1982, 1985 ja 1986.


title: Peter Müller

text: Müller lopetti uransa vuonna 1992.


title: Eripura

text: Eripura on Heavy Metal Perse -yhtyeen ensimmäinen albumi. Levy saavutti ensimmäisellä listaviikollaan sijan 38. Suomen virallisella albumilistalla.


title: Liikelaitos

text: Liikelaitos voi tarkoittaa seuraavia:


title: Ylä- ja alaindeksi

text: Yläindeksi ja alaindeksi ( 'osoitin') ovat numeroita, kuvioita, symboleja ja osoittimia, jotka ovat kooltaan pienempiä ja jotka sijaitsevat hieman ylempänä tai alempana kuin tavallinen teksti, yläindeksi ylempänä (esimerkiksi m) ja alaindeksi alempana (esimerkiksi HO). Ylä- ja alaindeksejä käytetään tavallisesti kaavoissa, matemaattisissa lausekkeissa, kemiallisissa yhdisteissä ja isotoopeissa, mutta niillä on muitakin käyttötarkoituksia.


title: Mark Jordon

text: Mark Jordon (s. 25. tammikuuta 1965 Oldham, Lancashire, Englanti) on englantilainen näyttelijä, joka tunnetaan parhaiten konstaapeli Phil Bellamyn roolista englantilaisessa draamasarjassa "Sydämen asialla". Hän näytteli konstaapeli Bellamya sarjassa 15 vuoden ajan 1992–2007. Lisäksi hän on näytellyt lukuisissa muissa sarjoissa, kuten "Kyläsairaala", "Coronation Street" ja "Emmerdale". Jordon on myös ohjannut ja tuottanut vuonna 2006 ilmestyneen lyhytelokuvan "To the Sea Again".


title: Mark Jordon

text: Jordon meni naimisiin näyttelijä Siobhan Finneranin kanssa vuonna 1997, pari erosi vuonna 2014.Heillä on kaksi lasta, Joseph ja Poppy. Jordon seurustelee nykyään "Emmerdale"-näyttelijä Laura Nortonin kanssa.


title: Kofun

text:
Kofun () tarkoittaa 200–600-luvuilla rakennettuja megaliittisia hautoja tai tumuluksia Japanissa. Ne ovat antaneet nimen Japanin historian Kofun-kaudelle. Suurin osa kofuneista on avaimenreiän muotoisia kumpuja, lähes ainutlaatuisia muinaiselle Japanille.
Kofuneiden päälle ja ympärille asetettiin niitä suojaamaan ja rajamaan haniwa-terrakottaveistoksia.


title: Kofun

text:
Kofunit olivat Japanin Yamato-kauden ylimystön hautoja. Kofuneita tehtiin erityisen paljon Kofun-kaudella 300–552. Kofunien rakentaminen aloitettiin jo hieman aiemmin. Vanhimman japanilaisen kofunin on sanottu olevan Hokenoyaman kofun Sakuraissa 200-luvulta. Avaimenreiän muotoisten kofuneiden rakentaminen levisi koko maan alueelle Yamatosta (Tōhokua lukuun ottamatta) 400-luvulla.
Kofuneiden leviämisen uskotaan todistavan Yamaton hovin vallan laajenemisesta. Mutta joidenkin mukaan se liittyy yksinkertaisesti kulttuurin leviämiseen. Tällöin sillä olisi juuri poliittista merkitystä. Kofuneita rakennettiin myös 400-luvulla Gayassa Korean eteläosassa.


title: Kofun

text:
Yleimmät kofunit muistuttavat ylhäältä katsoen avaimenreikää. Niitä kutsutaan japanissa nimellä "zempō-kōen-fun".
Mutta kofun voi olla myös ylhäältä katsoen pyöreä ("empun"), neliömäinen ("hōfun") tai kahden suorakaiteen yhdistelmä ("zempō-kōhō-fun").


title: Kofun

text: Kofuneiden koot vaihtelevat muutamien metrien kokoisista kummuista yli 400 metriin. Suurin kofun on Daisen kofun Sakaissa Osakan prefektuurissa. Sen on sanottu olevan keisari Nintokun hauta. Vuonna 1972 Asukasta löydetty ryöstämätön Takamatsuzukan kofun paljasti joitakin yksityiskohtia. Kofunin sisälle oli maalattu värikkäitä kuvia, jotka esittävät hovia tai tähtikuvioita. Kiviarkku oli laitettu hautakammioon ja esineitä, miekkoja ja pronssipeilejä, asetettu siihen ja sen ulkopuolelle.


title: Simone Sannibale

text: Simone Sannibale (s. 10. maaliskuuta 1986 Albano Laziale, Italia) on italialainen jalkapalloilija, joka edustaa Serie A -seura Laziota. 186 senttimetriä pitkän Sannibalen pelipaikka on puolustaja.


title: Simone Sannibale

text: Sannibale on Lazion oma kasvatti, joka nousi edustusjoukkueen rinkiin ensimmäisen kerran vuonna 2004. Hän ei kuitenkaan ole toistaiseksi saanut peliaikaa liigaotteluissa, vaan hankkinut pelikokemusta lainavisiiteillä alasarjaseuroihin.


title: Passio (filosofia)

text: Passio (< lat. "patior", ”kärsiä”, ”sallia”) on filosofian käsite, joka tarkoittaa subjektin voimakasta tunnetilaa, johon voi sisältyä esimerkiksi innostusta ja intohimoa, ja joka vaatii usein toimintaa.


title: Passio (filosofia)

text: Stoalaisuudessa "passioilla" (, mon. "pathē") tarkoitettiin tunneperäisen kärsimyksen eri muotoja. Passioita katsottiin olevan päätasolla neljä: halu, nautinto, pelko ja kärsimys.


title: Passio (filosofia)

text: Passiot voidaan jakaa nelikenttään, jossa kaksi passioista liittyy johonkin, jonka ihminen arvostelee hyväksi (nautinto, halu), ja kaksi johonkin, jonka ihminen arvostelee pahaksi (kärsimys, pelko); ja toisaalta kaksi liittyy nykyhetkeen (nautinto, kärsimys) ja toisaalta kaksi tulevaisuuteen kohdistuvaan odotukseen (halu, pelko).


title: Passio (filosofia)

text: Latinankielisessä filosofiassa 1600-luvulle asti latinan sana "passio" tarkoitti vaikutuksen kohdetta tai tulosta. Aristoteleen kategorioihin kuului kahdenlaisia toimintaan liittyviä ominaisuuksia, joita olivat aktit ja passiot. Tällöin akti liittyi toimiluvan subjektiin ja passio sen kohteeseen (objektiin). Myöhäiskeskiajalla ja uuden ajan alussa sanalle kehittyi erityismerkitys, jossa passioksi kutsuttiin erityisesti mielen tapahtumaa, joka oli jonkin ulkoisen aiheuttama (esimerkiksi havainto). Yhtenä tällaisten ulkoisten vaikutusten tuloksena syntyneiden mielen tapahtumien ryhmänä tunteet eli emootiot saivat erityisen merkityksen. Niinpä sanaa passio käytetään toisinaan yksinomaan tunteista.


title: Robert Brandt

text: Robert Brandt (s. 21. lokakuuta 1982 Helsinki) on suomalainen pikaluistelija ja ratapyöräilijä.


title: Robert Brandt

text: Seuratasolla Helsingin Työväen Luistelijoita edustava Brandt sijoittui yleisluistelun EM-kilpailuissa vuonna 2006 30:nneksi, vuonna 2008 25:nneksi ja vuonna 2013 26:nneksi. Marraskuussa 2013 Brandt palasi maailmancup-kilpailuihin kuuden vuoden tauon jälkeen.


title: Robert Brandt

text: Brandt on kilpaillut myös pikarullaluistelun SM-kisoissa.


title: Fernando Muslera

text: Néstor Fernando Muslera Micol (s. 16. kesäkuuta 1986 Buenos Aires, Argentiina) on uruguaylainen jalkapallomaalivahti. 190 senttimetriä pitkä Muslera edustaa Turkin Superliiga -seuraa Galatasarayta.


title: Fernando Muslera

text: Muslera siirtyi Lazioon elokuussa 2007 Nacionalista juuri ennen siirtoikkunan sulkeutumista, koska seura tarvitsi korvaajan uransa lopettaneelle Angelo Peruzzille ja hänen tilalleen hankittavaksi suunnitellun Juan Pablo Carrizon siirto Italiaan kariutui.


title: Fernando Muslera

text: Musleran ensiesiintyminen Lazion paidassa tapahtui 16. syyskuuta 2007 Cagliaria vastaan pelatussa, 2–2 päättyneessä ottelussa. Tämän jälkeen hän aloitti neljä peräkkäistä ottelua, mutta niistä viimeinen, 7. lokakuuta pelattu 5–1-tappiolukemiin päättynyt peli Milania vastaan toi Musleralle penkkikomennuksen ja ykkösmaalivahdin paikka meni konkari Marco Ballottalle. Ballottan lähdöstä huolimatta Muslera joutui aloittamaan kauden 2008–2009 selkeänä kakkosmaalivahtina, kun Carrizon siirto Lazioon toteutui viimein. Carrizon epävarmojen otteiden ansiosta Muslera sai uuden tilaisuuden ja ottikin vakuuttavilla otteillaan itselleen ykkösmaalvahdin paikan, eikä ole siitä luopunut. Vuoden 2009 Italian cupin finaalissa Muslera oli suuressa roolissa torjuessaan rankkarikisassa kaksi UC Sampdorian rangaistuspotkua ja johdattaen omalta osaltaan Lazion cupin voittoon.


title: Fernando Muslera

text: Muslera on ollut mukana myös Uruguayn maajoukkueen ringissä, pitkään ainoastaan varamaalivahtina. Hän pelasi ensimmäisen maaottelunsa vihdoin lokakuussa 2009 Ecuadoria vastaan. Etelä-Afrikan MM-kilpailuissa 2010 Muslera oli Uruguayn ykkösmaalivahti. Uruguay sijoittui turnauksessa neljänneksi. Muslera kuului Uruguayn joukkueeseen myös Brasilian MM-kilpailuissa 2014. Myös tässä turnauksessa Muslera pelasi Uruguayn kaikki ottelut.


title: Siirtogeeniset eläimet

text: Siirtogeeniset eläimet ovat eläimiä, joilla on geeni joltakin toiselta yksilöltä. Siirtogeenisten eläinten avulla tutkitaan yleensä vaikutuksia, joita geenituotteilla on kun niitä ilmenee tavallista suurempia määriä tai niitä on normaalia poikkeavassa kudoksessa. Siirretty geneettinen materiaali voi olla peräisin joko samasta tai eri lajista. Materiaali voi myös olla muuntelematon tai muunnettu ja siinä voi olla joko yksi tai useampia geenejä. Siirretyssä geneettisessä materiaalissa voi myös ilmetä erilaisia geenisäätelyalueita.


title: Siirtogeeniset eläimet

text:
Geeniteknisillä menetelmillä voidaan muokata nykyään kaikkia tuotantoeläinryhmiä
hyönteisistä nisäkkäisiin. Kaikista tärkeimmistä kotieläinlajeista on tuotettu useita
siirtogeenisiä eläimiä ja linjoja eri tarkoituksiin. Suomen tunnetuimpana siirtogeenisenä eläimenä voidaan pitää 1990-luvun Huomen-lehmää, jonka kaikkia elämän vaiheita seurattiin mediassa.


title: Siirtogeeniset eläimet

text: Menetelmät, joilla DNA:ta siirretään keinotekoisesti soluun, voidaan luokitella neljään ryhmään: biologiset, mekaaniset, sähköiset ja kemialliset. Biologisia menetelmiä ovat esimerkiksi viljeltyjen alkion kantasolujen käyttö sekä retrovirusvälitteinen geenien siirto. Mekaanisia menetelmiä ovat esimerkiksi mikroinjektio, paineen käyttö sekä partikkelipommitus. Elektroporaatio perustuu sähköisten pulssien käyttöön ja kemialliset tekniikat perustuvat yleensä DNA:n kykyyn muodostaa komplekseja positiivisesti varautuneiden polymeerien kanssa.


title: Siirtogeeniset eläimet

text:
Banaanikärpäsessä geeninsiirto tapahtuu P-elementtien avulla. Nämä ovat banaanikärpäsen soluissa luonnostaan olevia "hyppiviä DNA-alueita", joita kutsutaan myös transposoneiksi. Ne liikkuvat genomissa ja integroituvat minne tahansa perimässä hyppäämiseen tarvittavan transposaasi-entsyymin avulla. P-elementtiin liitetään tutkittava geeni säätelyalueineen. Siirrettävä DNA ruiskutetaan yhdessä transposaasin kanssa varhaisalkioon eli synsytiaaliseen blastodermiin, jossa se kulkeutuu kaikkiin alkion soluihin.
Pysyvä integraatio DNA:han tapahtuu vain ituradan soluissa, joiden kautta P-elementti siirtyy seuraavaan sukupolveen. Seuraavassa sukupolvessa P-elementtiin kytketyn ominaisuuden, esimerkiksi silmien värin, avulla valitaan kärpäslinjat, joissa siirtogeenin integraatio genomiin on tapahtunut. Siirtogeenisia genomeja on käytetty paljon korjaamaan spontaaneja geenimutaatioita tuomalla normaali geeni takaisin perimään.


title: Siirtogeeniset eläimet

text:
Siirtogeenisillä eläimillä tutkitaan myös geenien säätelyalueiden toimintaa, jolloin geenin säätelyalueeseen liitetyn merkkigeenin avulla seurataan säätelyalueen aktiivisuutta sikiön kehityksen aikana sekä erilaistuneissa kudoksissa. Useimmiten käytettyjä merkkigeenejä ovat bakteeriperäistä β-galaktosidaasia tai meduusan vihreää fluerosoivaa proteiinia (green fluorescent protein, Gfp) tuottavat geenit.
β-galaktosidaasi-entsyymi tunnistetaan alkioista tai kudosleikkeistä käsittelemällä näytteitä entsyymin substraatilla (X-gal), jolloin entsyymi muodostaa substraatista sinisen sakan. Gfp-merkkigeenin ilmentyminen havaitaan fluoresenssimikroskoopin avulla.


title: Siirtogeeniset eläimet

text:
Siirtogeenistä tulee periytyvä, jos se siirtyy eläimen sukusoluihin. Esimerkiksi banaanikärpäsestä, seeprakalasta, kanasta, hiirestä, rotasta, lehmästä, lampaasta ja vuohesta on tehty tällaisia periytyviä siirtogeenisiä muunnoksia. Eniten käytetty siirtogeeninen eläinmalli on hiiri. Tällöin tutkittava siirtogeeni ruiskutetaan hiiren hedelmöittyneen munasolun toiseen esitumaan ohuella lasineulalla. Siirretty geeni yhdistyy perimään ei-homologisella rekombinaatiolla eli sattumanvaraisella mekanismilla, jota ei täysin tunneta.
Geenit siirretään hiireen ruiskuttamalla ohuella lasineulalla DNA-molekyylejä hedelmöittyneen munasolun toisen haploidin esitumaan. Siirretty DNA liittyy pysyvästi hiiren perimään yleensä varsin hyvällä todennäköisyydellä (10-30%). Usein perimään liittyy siirretystä geenistä useampi kopio peräkkäin. Seuraavaksi munasolut siirretään kantajanaaraaseen kehittymään. Syntymän jälkeen siirtogeenin läsnäolo ja kopioiden lukumäärä jälkeläisten perimässä varmistetaan erilaisia DNA-menetelmiä käyttäen.
Suurin osa perimän DNA-ketjusta ei sisällä informaatiota geenituotteista. Jotta siirrettävä geeni ei aiheuttaisi muutoksia perimän omissa geeneissä, tapahtuu siirrettävän geenin integraatio yleensä geenien väliselle alueelle. Kromatiini vaikuttaa paljon geenien ilmentymistasoon. Kromatiinissa on rakenteeltaan ”avoimia” eli transkiptionaalisesti aktiivisia ja ”suljettuja” eli inaktiivisia alueita. Joten siirtogeenin integraatiokohdalla on suuri merkitys sen ilmentymistasolle. Ympäröivän kromatiinin vaikutus voidaan välttää liittämällä ilmennettävän geenin yhteyteen riittävän kattava säätelyalue, joka sisältää kaikki geenin ilmentymiseen tarvittavat DNA-elementit. Tällöin siirtogeeni kykenee vaikuttamaan omaan kromatiinirakenteeseensa normaalin geenin tapaan.


title: Siirtogeeniset eläimet

text: Ensimmäinen elintarvikkeeksi hyväksytty geenimuunneltu eläin oli AquaBounty Technologiesin vuonna 2015 kehittämä AquAdvantage-lohi.


title: Siirtogeeniset eläimet

text: Siirtogeenisiä nisäkkäitä on tuotettu pääasiassa kolmella eri menetelmällä: mikroinjektiolla, alkion kantasolujen avulla sekä virusvälitteisesti. Yksinkertaisin ja suhteellisen tehokas menetelmä siirtää DNA:ta soluun on mikroinjektio. Se on ollut myös käytetyin menetelmä siirtogeenisten eläinten tuottamisessa. Mikroinjektiossa yhdistelmägeeniä sisältävä liuos ruiskutetaan hedelmöitetyn munasolun esitumaan. Mikroinjektiota varten tarvitaan munasolujen luovuttajiksi 5-50 elävää eläintä yhtä tuotettua siirtogeenistä eläintä kohti. Siirtogeenisellä perustajaeläimellä pitää tuottaa tyypillisesti useampi sukupolvi jälkeläisiä, ja kaikki jälkeläiset pitää seuloa siirtogeenin suhteen. Siirtogeeni kiinnittyy tyypillisesti vain toiseen kromosomiin. Tämän vuoksi ensimmäisen polven siirtogeenisen yksilön jälkeläisistä vain joka toisessa on siirtogeeni.


title: Siirtogeeniset eläimet

text: Sika on kotieläimistä käytetyin geeninsiirtojen kohteena. Syynä tähän on sen lyhyt lisääntymiskierto, koska sian tiineys kestää vain vajaat 4 kuukautta, suuri pahnuekoko (kerralla syntyy 8-12 porsasta) sekä ennen kaikkea se, että sika muistuttaa fysiologialtaan eniten ihmistä mikä tekee sioista houkuttelevia malleja erilaisiin biolääketieteellisiin sovellutuksiin.


title: Siirtogeeniset eläimet

text:
Siirtogeenitekniikoiden soveltaminen linnuilla on huomattavasti vaikeampaa kuin
esimerkiksi kaloilla tai nisäkkäillä. Syynä tähän on se, ettei linnun alkion
yksisoluvaihetta pääse helposti käsittelemään. Munasolu itsessään on hyvin hauras, ja
hedelmöityksen jälkeen se kulkee noin vuorokauden lisääntymiskanavassa kasvattaen
ympärilleen valkuaismassaa ja kuorta. Munintahetkellä kanan alkio koostuu jo noin
30 000–60 000 solusta. Myös linnuilla siirtogeenitekniikoiden kehittämisen suurin haaste on
yhdistelmägeenin siirtämisen tarkentaminen niin, että geeni toimisi juuri toivotulla
tavalla kohde-eläimessä.


title: Siirtogeeniset eläimet

text: Myös kaloja hyödynnetään monissa siirtogeenisissä tutkimuksissa. Niiden avulla voidaan tutkia muun muassa eri ympäristötekijöiden, kuten esimerkiksi saasteiden vaikutuksia eri sairauksiin.


title: Siirtogeeniset eläimet

text: Siirtogeenisten eläinten avulla on saatu paljon tärkeää informaatiota niin ihmisten kuin eläintenkin elimistön toiminnasta. Siirtogeenisistä eläimistä on muun muassa ollut apua tutkittaessa immuniteettia ja tulehdusvastetta sekä hermoston toimintaa.


title: Cygnus X-1

text: Cygnus X-1 eli Joutsen X-1 (usein lyhennetty muotoon Cyg X-1) on Joutsenen tähdistön suunnalla, noin 6 070 valovuoden päässä sijaitseva voimakas röntgenlähde, jonka uskotaan olevan musta aukko. Se löydettiin 1960-luvulla, ja oli eräs ensimmäisistä löydetyistä mahdollisista mustista aukoista ja on yhä yksi tähtijärjestelmistä, joiden kaikkein luotettavimmin uskotaan sisältävän mustan aukon. Greenwichin kuninkaallisessa observatoriossa työskennelleet Louise Webster ja Paul Murdin tunnistivat Cygnus X-1:n seuralaistähden tavalliseksi superjättiläiseksi vuonna 1971. Cygnus X-1:n massan uskotaan olevan noin 14,8 kertaa auringon massa, mikä on liikaa jopa neutronitähdelle. Tämä tukee olettamusta, että Cygnus X-1 olisi musta aukko.


title: Cygnus X-1

text: Cygnus X-1 kuuluu röntgenkaksoistähtijärjestelmään. Sen optinen seuralaistähti, HDE 226868, on sininen jättiläinen, jonka näennäiskirkkaus on 8,9 (nähtävissä hyvillä kiikareilla hyvissä havainto-olosuhteissa), rektaskensio ja deklinaatio . Cygnus X-1 kiertää tähteä noin 0,2 AU:n päässä. Cygnus X-1:n ja tähden välille on syntynyt kertymäkiekko.


title: Cygnus X-1

text: Cygnus X-1 on kaksoistähti, joka sisältää O9-B0 -spektriluokan ylijättiläisen (pintalämpötila 31 000 kelviniä) ja kompaktin kohteen. Ylijättiläisen massa on noin 19,2 auringon massaa. Kompaktin kohteen massa on 14,8 auringon massaa ja koska neutronitähden suurin mahdollinen massa ei voi ylittää kolmea Auringon massaa, sen uskotaan olevan musta aukko. Kertymäkiekon sisäosat tuottavat röntgensäteitä, joita muokkaa Comptonin sironta kiekon koronassa ja heijastuminen kiekon pinnasta. Vaihtoehtoisesti röntgensäteet voivat joutua Comptonin sirontaan suihkun perustassa kiekon koronan sijasta. Cygnus X-1 on kirkkain pysyvä röntgensäteiden lähde ("E" > 20 keV) taivaalla.


title: Zero Mostel

text: Samuel Joel ”Zero” Mostel (28. helmikuuta 1915 – 8. syyskuuta 1977) oli yhdysvaltalainen näyttelijä. Hän voitti kolme Tony-palkintoa vuosina 1961, 1963 ja 1965.


title: Zero Mostel

text: Mostel syntyi New Yorkin Brooklynissä juutalaiseen perheeseen ja opiskeli City College of New Yorkissa. Hän joutui 1950-luvulla Hollywoodin mustalle listalle.


title: Zero Mostel

text: 13. tammikuuta 1960 Mostel vammaantui liikenneonnettomuudessa, josta hänelle jäi pysyviä jalkavaivoja. Hänen tähdittämiensä tunnettujen töiden joukossa ovat musikaali "Viulunsoittaja katolla" (1964) ja näytelmäelokuvat "Kevät koittaa Hitlerille" (1968) ja "Musta lista" (1976). Hän vieraili "The Muppet Show'ssa", joskin hänen jaksonsa esitettiin vasta postuumisti.


title: Zero Mostel

text: Mostel menehtyi Philadelphiassa Pennsylvaniassa sairauskohtaukseen 62 vuoden ikäisenä.


title: Jouko Pynnönen

text: Jouko Pynnönen on suomalainen tietoturva-alan asiantuntija sekä Java-pohjaisen jääkiekkopelin, kiekko.tk:n kehittäjä. Kiekko.tk:n lisäksi Pynnönen on luonut samantyyppisen jalkapallopelin. Pynnönen on myös kehittänyt eräänlaisen konekirjoitustestin, TyperA:n.


title: Jouko Pynnönen

text: Pynnönen on ammatiltaan tietoturvakonsultti ja työskennellyt muun muassa jyväskyläläisen Online Solutionsin tietoturva-asiantuntijana. Pynnönen on yksi Suomen ansioituneimmista ohjelmistohaavoittuvuuksien etsijöistä. Hän on löytänyt muun muassa puolentusinaa vakavaa Windows-haavoittuvuutta sekä kaksi kriittistä aukkoa Sunin Javassa. Joulukuussa 2015 Pynnönen havaitsi Yahoon sähköpostipalvelusta merkittävän tietoturva-aukon, jonka löytämisestä maksettiin hänelle 10 000 dollarin palkkio.


title: Jouko Pynnönen

text: Pynnönen avusti ratkaisevasti Suomen keskusrikospoliisia saamaan kiinni vuoteen 2007 asti Suomen kenties suurimman salasanakrakkerin. Krakkeri oli saanut haltuunsa yli 70 000 eri sivustojen salasanaa ja laittanut ne yleiseen jakoon. Murto-osa salasanoista kuului myös Pynnösen oman sivuston, Kiekko.tk:n käyttäjille. Krakkeri jäi kiinni Pynnösen selvitettyä tämän kännykkänumeron, jonka avulla keskusrikospoliisi pääsi tekijän jäljille. Myöhemmin nuori suomalainen mies pidätettiin epäiltynä tietomurrosta.


title: Jouko Pynnönen

text: Pynnönen on pitänyt "Ylivuoto"-blogia Digitodayn verkkosivuilla.


title: Onondagat

text: Onondagat (Kukkuloiden ihmiset) olivat yksi irokeesien liittokunnan viidestä alkuperäisestä kansasta. Liiton on arveltu syntyneen 1500-luvun aikana estämään keskinäisiä sotia ja vieraiden kansojen maahanhyökkäyksiä. Onondagat tunnettiin liiton "Tulenpitäjinä", mikä käytännössä tarkoitti sitä, että heillä oli liittoneuvostossa muodollinen johtoasema. Kokoukset pidettiin onondagojen pääkylässä ja niiden tärkein tehtävä oli rauhan säilyttäminen.


title: Onondagat

text: Irokeesiliiton muut kansat olivat mohawkit, senecat, oneidat sekä cayugat. Kuudes kansa tuscarorat liittyi jäseneksi 1700-luvun alkupuoliskolla. Alkuperäiset asuinalueet käsittivät nykyisen New Yorkin osavaltion ja eritoten alueet Niagaran putousten ja Adirondackvuoriston välillä. Irokeesit laajensivat alueitaan 1600-luvun aikana ottamalla haltuunsa eteläisiä osia Ontariosta sekä laajoja alueita Pennsylvaniasta, New Jerseystä ja Ohiosta. Vaikka mohawkit ja senecat muodostivat irokeesien sotavoimien pääjoukot, osallistuivat myös onondagat moniin sotiin liittokunnan yhteisen edun hyväksi.


title: Onondagat

text: Onondagojen määrän on arveltu olleen suurimmillaan vuonna 1677, jolloin jesuiitat laskivat heidän kokonaismääräkseen 1 750 henkeä. Kun irokeesien valtakausi päättyi 1700-luvulla, monet onondagat liittyivät katolisiin mohawkeihin ja muuttivat Kanadaan. Amerikan vapaussodassa vuonna 1775 lähes kaikki onondagat yhdistyivät vielä kerran irokeesiliiton muihin kansoihin taistellakseen englantilaisten puolella Yhdysvaltoja vastaan.


title: Onondagat

text: Nykyään onondagoja asuu sekä New Yorkissa että Ontariossa.


title: Koplik

text: Koplik on Shkodërin maakunnassa luoteis-Albaniassa. Kaupungin asukasluku on noin 4 000. Koplik sijaitsee Shkodërin pohjoispuolella.


title: Koplik

text: Osmanimiehityksen aikana kaupungin asukkaat kääntyivät islaminuskoon, ympäröivän maaseudun asukkaat sen sijaan säilyivät katolisina. Kommunistihallinto rajoitti liikkumista rankasti mutta sen kaatumisen jälkeen vuonna 1991 Koplikiin saapui paljon uudisasukkaita maaseudulta. Tämä johti kaupungin ensimmäisen katolisen kirkon rakentamiseen sitten islamiin kääntymisen 1600- ja 1700-luvuilla.


title: Koplik

text: Jugoslavian kauppasaarron aikana Koplik hyötyi salakaupasta Shkodër-järven yli Montenegroon. Pyramidihuijausten romahtamisen jälkeen vuonna 1997 kaupunki on jäänyt muiden Albanian pienten kaupunkien tavoin taloudelliseen pysähdykseen. Useimmat työikäiset ovatkin lähteneet kaupungista muualle etsimään työtä.


title: Koplik

text: Vaikka kaupungilla itsellään ei ole paljoa tarjottavaa, niin Shkodër-järvi ja ympäröivä vuoristoinen alue ovat kauniita virkistäytymisalueita. Tiet olivat aikaisemmin kehnoja, mutta ne on saatu kuntoon. Koplikista on noin 3 tunnin ajomatka Vermoshiin.


title: Koplik

text: Kaupungista on kotoisin jalkapallojoukkue KS Veleçiku Koplik.


title: La Good Life

text: La Good Life on K-Maron vuonna 2004 julkaistu debyyttialbumi, jonka suurimpia hittejä olivat "Femme Like U" ja "Crazy".


title: La Good Life

text: Albumia on myyty maailmanlaajuisesti yli 300 000 kappaletta.


title: Inkvisitorinen menetelmä

text:
Inkvisitorinen menetelmä eli tutkimismenetelmä tarkoittaa rikosoikeudenkäynnin järjestämistä siten, että aloite oikeudenkäynnin aloittamisesta on tuomioistuimella ja se ei ole tuomiossaan sidottu osapuolten esittämiin todisteisiin tai väitteisiin niin kuin akkusatorisessa menetelmässä.
Inkvisitorinen menetelmä oli yleinen keskiajan Euroopassa. Se väistyi akkusatorisen menetelmän tieltä 1700-luvulta alkaen.


title: Ivan Serov

text: Ivan Aleksandrovitš Serov (, 13. elokuuta 1905–1. heinäkuuta 1990) oli neuvostoliittolainen kenraali, joka toimi KGB:n päällikkönä vuosina 1954–1958 ja GRU:n päällikkönä vuosina 1958–1963. Sitä ennen hän oli NKVD:n johtavia komissaareja Lavrenti Berijan alaisuudessa, ja vaikutti merkittävästi Neuvostoliiton poliittisiin tapahtumiin Josif Stalinin kuoleman jälkeen. Hän myös järjesteli salaisen poliisin organisaatioita Itä-Euroopan maihin, ja vaikutti merkittävästi rautaesiripun syntyyn.


title: Ivan Serov

text: Serov syntyi Afimskoje-nimisessä kylässä Vologdan provinssissa Venäjän keisarikunnassa. Venäjällä tapahtui suuria muutoksia hänen lapsuutensa aikana, jolloin tapahtumat huipentuivat bolševikkivallankumoukseen. Hän liittyi puna-armeijaan 1923 ja kävi Frunzen sotilasakatemian Moskovassa.


title: Ivan Serov

text: Serov liittyi NKVD:hen, selvisi Stalinin puhdistuksista 1930-luvulla ja oli itsekin teloittamassa marsalkka Mihail Tuhatševskia. Hänen epäillään vastanneen myös Nikolai Ježovin teloituksesta. 1939 Serovista tuli Ukrainan NKVD-komissaari, jolloin hän murhautti tuhansia ukrainalaisia talonpoikia. Hän oli vastuussa myös Katynin joukkomurhasta Puolassa ja Puolan kotiarmeijan jäsenten karkotuksista Siperiaan. 1941 hän järjesteli myös balttien ja kaukasialaisten karkotuksia Siperiaan, ja kohosi sadistisen NKVD-johtaja Lavrenti Berijan lähimmäksi alaiseksi. Vuonna 1946 Serov oli mukana hirttämässä Neuvostoliiton johdon silmissä petturiksi ryhtyneen kenraali Andrei Vlasovin ja hänen lähimmät alaisensa Moskovassa. Serov tuli Berliiniin 1946 ja järjesteli siellä Itä-Saksan salaisen poliisin Stasin toimintaa. Hän toimi myös vastavakoilujärjestö Smeršin palveluksessa toisen maailmansodan aikana.


title: Ivan Serov

text: Serov selvisi hengissä myös Stalinin kuolemaa seuranneesta puhdistuksesta, jossa Berija ja tämän alaiset teloitettiin ja NKVD muutettiin KGB:ksi. Serov palveli KGB:n johtajana ja kukisti Unkarin kansannousun verisesti. Brittilehdistö leimasi hänet teloittajaksi, kun puna-armeijan tankit vyöryivät Budapestin kaduille 1956. Serov erotettiin viroistaan 1958.


title: Ivan Serov

text: ”Budapestin teurastaja” kuoli vuonna 1990, juuri ennen Neuvostoliiton romahdusta.


title: Mani Matter

text: Mani Matter (s. 4. elokuuta 1936 Herzogenbuchsee, Bernin kantoni - k. 24. marraskuuta 1972 Kilchberg, Zürichin kantoni, oikealta nimeltään "Hans Peter Matter") oli sveitsiläinen chanson-laulaja ja juristi. Hän kuoli auto-onnettomuudessa konsertista palatessaan.


title: Spencer Gore

text: Spencer William Gore (10. maaliskuuta 1850 – 19. huhtikuuta 1906) oli brittiläinen urheilija, joka muistetaan parhaiten varhaisesta tenniksestä. Hän menestyi aikanaan myös kriketinpelaajana.


title: Spencer Gore

text: Goresta tuli Wimbledonin kaikkien aikojen ensimmäinen mestari vuonna 1877, jolloin hän voitti miesten kaksinpelin.


title: Frank Hadow

text: Patrick Francis "Frank" Hadow (24. tammikuuta 1855 – 29. kesäkuuta 1946) oli brittiläinen tennispelaaja.


title: Frank Hadow

text: Hadowista tuli Wimbledonin kaikkien aikojen toinen kaksinpelimestari vuonna 1878, jolloin hän löi finaalissa edellisvuoden voittajan Spencer Goren.


title: Frank Hadow

text: Kuollessaan vuonna 1946 Hadow oli 91-vuotias.


title: Bob Falkenburg

text: Robert "Bob" Falkenburg (s. 29. tammikuuta 1926) on yhdysvaltalainen tennispelaaja, joka aloitti Brasiliaan muutettuaan menestyksekkään toisen uran liikemiehenä.


title: Bob Falkenburg

text: Falkenburg syntyi New Yorkin Brooklynissä. Hänet muistetaan parhaiten Wimbledonin vuoden 1948 kaksinpelimestarina, mutta hän selvisi myös vuonna 1944 Yhdysvaltain avoimen ja vuonna 1947 Wimbledonin nelinpelin voittajaparin jäseneksi. Falkenburg on kuulunut Rhode Islandin Newportin International Tennis Hall of Fameen vuodesta 1974.


title: Bob Falkenburg

text: 1950-luvun alussa aloitti Rio de Janeirossa toimintansa Falkenburgin perustama pikaruokaketju Bob's. Hollywood Walk of Fameen kelpuutettu näyttelijä Jinx Falkenburg oli hänen sisarensa.


title: Aleksandr Zavjalov

text: Aleksandr Aleksandrovitš Zavjalov (, s. 2. kesäkuuta 1955) on venäläinen entinen maastohiihtäjä, joka aktiiviurallaan edusti Neuvostoliittoa.


title: Aleksandr Zavjalov

text: Zavjalov saavutti pronssia 50 kilometrin kilpailussa Lake Placidin olympialaisissa 1980 Nikolai Zimjatovin ja Juha Miedon jälkeen. Oslon MM-kilpailuissa 1982 hän sijoittui 15 kilometrillä toiseksi 9,6 sekuntia Oddvar Brålle hävinneenä. Samoissa kilpailuissa hän hiihti ankkuriosuuden Neuvostoliiton joukkueessa, joka jakoi voiton Norjan kanssa sekä sijoittui kuudenneksi 30 ja 50 kilometrillä.


title: Aleksandr Zavjalov

text: Zavjalov saavutti hopeaa Sarajevon olympialaisissa 1984 30 kilometrin kilpailussa 27 sekuntia Nikolai Zimjatoville hävinneenä. Samoissa kilpailuissa hän hiihti toisen osuuden Neuvostoliiton viestijoukkueessa, joka saavutti Ruotsin jälkeen hopeaa. Lisäksi hän sijoittui seitsemänneksi 50 kilometrillä ja kuudenneksitoista 15 kilometrillä.


title: Aleksandr Zavjalov

text: Zavjalov voitti maailmancupin kokonaiskilpailun kaudella 1982–1983. Hän voitti tuolla kaudella 15 kilometrin kilpailut Sarajevossa ja Lahdessa sekä 30 kilometrin kilpailun Falunissa.


title: Budge Patty

text: John Edward ”Budge” Patty (s. 11. helmikuuta 1924) on yhdysvaltalainen tennispelaaja.


title: Budge Patty

text: Patty syntyi Fort Smithissä, Arkansas'n osavaltiossa. Hän oli vuonna 1950 sekä Wimbledonin että Ranskan avoimen tennisturnauksen kaksinpelimestari. Hän saavutti niin ikään kaksi voittoa nelinpelissä; Ranskan avoimessa 1946 ja Wimbledonissa 1957.


title: Budge Patty

text: Patty oli vuosina 1952–1954 miesten kaksinpelin mestari Swedish Openissa. Hän on kuulunut International Tennis Hall of Fameen vuodesta 1977.


title: Ulf Schmidt

text: Ulf Christian Johan Schmidt (s. 12. heinäkuuta 1934 Nacka, Ruotsi) on ruotsalainen tennispelaaja. Hän ylsi Ruotsin avoimessa tennisturnauksessa miesten kaksinpelin mestaruuteen vuosina 1957 ja 1961.


title: Ulf Schmidt

text: Vuonna 1958 Schmidt voitti Sven Davidsonin kanssa nelinpelin Wimbledonin tennisturnauksessa Englannissa. Hän pelasi vuosina 1955–1964 Ruotsille 102 ottelua Davis Cupissa.


title: Kurt Nielsen

text: Kurt Nielsen (19. marraskuuta 1930 – 11. kesäkuuta 2011) oli tanskalainen tennispelaaja. Hän pääsi Wimbledonin tennisturnauksessa miesten kaksinpelin finaaliin vuosina 1953 ja 1955, mutta hävisi ensimmäisellä kerralla Vic Seixasille, sitten Tony Trabertille.


title: Kurt Nielsen

text: Nielsen voitti Althea Gibsonin kanssa sekanelinpelin Yhdysvaltain mestaruuskilpailuissa 1957. Hän pelasi maalleen 96 ottelua Davis Cupissa ja saavutti viisikymmentä Tanskan-mestaruutta. Hänen lapsenlapsensa Frederik Løchte Nielsen aloitti ammattilaisuransa vuonna 2001.


title: Kurt Nielsen

text: Nielsen selosti tanskankielisessä Eurosportissa vuoteen 2006.


title: Kurt Nielsen

text: Nielsen kuoli 11. kesäkuuta 2011 oltuaan 80-vuotias.


title: Frank Sedgman

text: Frank Arthur Sedgman (s. 29. lokakuuta 1927) on australialainen tennispelaaja. Jack Kramer nimesi hänet vuonna 1979 omaelämäkerrassaan yhdeksi lajin 21:sta kaikkien aikojen suurimmasta nimestä.


title: Frank Sedgman

text: Sedgman menestyi Grand Slam -turnauksissa sekä kaksin- että nelinpelissä. Hän oli pitkäaikainen Davis Cup -pelaaja ja on kuulunut vuodesta 1979 International Tennis Hall of Fameen.


title: Frank Sedgman

text: Sedgman teki vuonna 1951 nelinpelissä Grand Slamin pelikaverinsa Ken McGregorin kanssa.


title: Elina Koskela

text: Elina Koskela (o.s. Kivivuori) on kuvitteellinen hahmo Väinö Linnan romaanitrilogiassa "Täällä Pohjantähden alla". Hän on Pentinkulman kartanon torpparipariskunnan Otto ja Anna Kivivuoren tytär sekä punapäällikkö Akseli Koskelan vaimo. Elinan roolia ovat romaanin filmatisoinnissa esittäneet Titta Karakorpi ja Ulla Eklund. Eklund esittää hahmoa myös elokuvan jatko-osassa "Akseli ja Elina". Vuoden 2009 elokuvassa ja sen jatko-osassa Elinaa esittää Vera Kiiskinen.


title: Janne Saksela

text: Janne Saksela (s. 14. maaliskuuta 1993 Helsinki) on suomalainen jalkapalloilija ja entinen lapsinäyttelijä, joka esitti pääosaa "Suden arvoitus" -elokuvassa (2006) roolihahmonaan Matias Laiti.


title: Janne Saksela

text: Jalkapallossa Saksela pelaa oikeana laitapuolustajana ja edustaa Rovaniemen Palloseuraa. Hän siirtyy tammikuussa 2017 Hollannin pääsarjassa Eredivisiessä pelaavaan Sparta Rotterdamiin.


title: Janne Saksela

text: Saksela on edustanut juniorina ensin SAPA:a, Helsingin Jalkapalloklubia ja Pallokerhoa-35. Aikuisten tasolla Saksela debytoi PK-35 Vantaassa Ykkösessä, jossa hän kaudella 2009 pelasi yhden ottelun FC Kiistoa vastaan. Seuraavalla kaudella 2010 hän esiintyi yhdeksässä ottelussa, kuten myös 2011.


title: Janne Saksela

text: Saksela palasi kasvattajaseuraansa HJK:hon kaudeksi 2012 solmien kahden vuoden sopimuksen sen kanssa. Hän ei kuitenkaan päässyt kentälle liigassa, vaan joutui tyytymään peliminuutteihin reservijoukkue Klubi-04:ssa. Elokuussa 2012 hänet lainattiin toiseen Veikkausliiga-seuraan JJK Jyväskylään aluksi kuukauden sopimuksella, joka myöhemmin muutettiin pysyväksi vuoden 2013 loppuun asti kestäväksi sopimukseksi.


title: Janne Saksela

text: Kaudella 2013 Saksela ei kuitenkaan pelannut yhtään liigaottelua toukokuussa aiheutuneen polvivamman vuoksi. Paria viikkoa myöhemmin hänen sopimustaan jatkettiin kauteen 2014, mutta tämä kuitenkin purettiin lopulta saman vuoden lokakuussa. Marraskuussa hänen ilmoitettiin siirtyvän Rovaniemen Palloseuraan kaudeksi 2014 kaksivuotisella sopimuksella. Lokakuussa 2016 hän teki kahden ja puolen vuoden sopimuksen Sparta Rotterdamin kanssa 1. tammikuusta 2017.


title: Janne Saksela

text: Saksela teki debyyttinsä Suomen A-maajoukkueessa 10. tammikuuta 2016 Ruotsia vastaan.


title: Andreas Wenzel

text: Andreas Wenzel (s. 18. maaliskuuta 1958 Planken, Liechtenstein) on liechtensteinilainen uransa lopettanut alppihiihtäjä.


title: Andreas Wenzel

text: Wenzel saavutti suurpujottelun olympiahopeaa Lake Placidissa 1980 ja pronssia Sarajevossa 1984. Hän voitti alppiyhdistetyn maailmanmestaruuden ja suurpujottelun hopeamitalin Garmisch-Partenkirchenin MM-kilpailuissa 1978. Lake Placidin olympialaisten yhteydessä ratkaistiin myös alppiyhdistetyn maailmanmestaruus, joka ei lajina kuulunut olympialaisten ohjelmaan. Wenzel sijoittui tuossa alppiyhdistetyn kilpailussa hopealle Yhdysvaltain Phil Mahren jälkeen. Wenzelin uralle mahtui muitakin hyviä arvokisasijoituksia, kuten alppiyhdistetyn neljäs tila MM-kisoissa 1985 sekä Calgaryn olympialaisten suurpujottelun kuudes tila.


title: Andreas Wenzel

text: Wenzel voitti urallaan alppihiihdon maailmancupin kokonaiskilpailun kerran, vuonna 1980, jonka lisäksi hän sijoittui kolme kertaa kolmanneksi. Hän pystyi voittamaan yhteensä 14 maailmancupin osakilpailua, joista 6 tuli alppiyhdistetyssä, 4 pujottelussa, 3 suurpujottelussa ja 1 supersuurpujottelussa.


title: Andreas Wenzel

text: Wenzel lopetti uransa kauden 1987-1988 jälkeen.


title: Andreas Wenzel

text: Andreas Wenzelin sisar Hanni Wenzel oli myös urallaan menestyksekäs alppihiihtäjä.


title: Marraskuun ryhmä

text: Marraskuun ryhmä oli ekspressionismin innoittamien suomalaisten taiteilijoiden muodostama ryhmä, joka syntyi ensimmäisen maailmansodan aikana marraskuussa 1917. Ensimmäisen näyttelyn näytteilleasettajia olivat Tyko Sallinen, Juho Rissanen, Alvar Cawén, Marcus Collin, Juho Mäkelä ja Gabriel Engberg. Maalaukset jäivät myymättä.


title: Marraskuun ryhmä

text: Sen muita jäseniä olivat Eero Nelimarkka, Wäinö Aaltonen, Ilmari Aalto, Hannes Autere, Kalle Carlstedt, Mikko Carlstedt, Ragnar Ekelund, Uuno Eskola, Einar Ilmoni, Karl Ingelius, Jussi Jylänki, Albin Kaasinen, Viljo Kojo, Paavo Leinonen, Anton Lindforss, Arvo Makkonen, Alex Matson, Kosti Meriläinen, Jalmari Ruokokoski ja Antti Wanninen. Inni Siegberg oli mukana yhdessä näyttelyssä, mutta hänen nimeään ei mainita näyttelyluettelossa. Muuten jäsenet olivat miehiä ja taiteilijakuva miehinen.


title: Marraskuun ryhmä

text: Ryhmä piti viisi näyttelyä ja hajosi 1924.


title: Marraskuun ryhmä

text: Marraskuun ryhmä seurasi kansainvälistä kubismisuuntausta ja suhtautui väreihin kielteisesti, vaikka ryhmän johtaja Sallinen tekikin uransa alkuaikoina kokeiluja puhtaan paletin ja sateenkaaren väreillä. Yleensä ottaen ryhmän värimaailma oli hyvin tumma ja maanläheinen. Kansalliset aiheet olivat pääosassa. Suomalaisissa taidepiireissä ei kuitenkaan arvostettu uusia taidesuuntauksia, ja etenkin Sallisen vapaata, voimakasta tyyliä arvosteltiin varsin voimakkaasti.


title: Marraskuun ryhmä

text: Vaikka ryhmä syntyi Sallisen ympärille, suunnan ensimmäisenä edustajana on usein pidetty Juho Mäkelää, jonka voimakkaat maalaukset herättivät huomiota 1910-luvulla.


title: Marraskuun ryhmä

text:
Marraskuun ryhmä piti ensimmäisen näyttelynsä vuonna 1917. Ryhmittymä piti eri kokoonpanoissa viisi näyttelyä vuosien 1917–1924 välillä.
Ryhmä otti nimensä ensimmäisen näyttelyn ajankohdasta.


title: Deborah Spungen

text: Deborah Spungen (s. 1938) on Nancy Spungenin, punkbändi Sex Pistolsin basistin Sid Viciousin tyttöystävän, äiti. Hän asui perheensä kanssa Pennsylvanian osavaltiossa, Philadelphian ulkopuolella sijaitsevassa lähiössä nimeltä Huntingdon Valley. He olivat keskiluokkainen juutalainen perhe, johon kuului hänen miehensä Frank Spungen sekä lapset Nancy, David ja Suzy.


title: Deborah Spungen

text:
Deborah Spungen tunnetaan hänen kirjoittamastaan kirjasta Nancy, joka kertoo hänen vuonna 1978 kuolleen tyttärensä traagisen tarinan. Kirjassa kerrotaan Nancyn elämän lisäksi myös ajasta hänen kuolemansa jälkeen.
Hän perusti "The Philadelphia chapter of FMV":n (Families of Murder Victims = murhattujen perheet) pian Nancyn kuoleman jälkeen, joka auttoi häntä pärjäämään tragedian keskellä. Myöhemmin Deborah Spungen suoritti maisterin koulutuksen sosiaalityössä Bryn Mawrin yliopistossa.


title: Haloo Helsinki!

text: Haloo Helsinki! on suomalainen yhtye, joka perustettiin Helsingissä vuonna 2006. Yhtyeen albumit "III" (2011), "Maailma on tehty meitä varten" (2013) ja "Kiitos ei ole kirosana" (2014) ovat myyneet platinalevyn verran. Yhtyeen singleistä ”Maailman toisella puolen” on myynyt platinaa ja ”Vapaus käteen jää” kultaa. Yhtye on myös ensimmäinen suomalainen artisti, jonka neljä peräkkäistä singleä (”Maailman toisella puolen”, ”Huuda!”, ”Vapaus käteen jää” ja ”Maailma on tehty meitä varten”) ovat nousseet Suomen radiolistan kärkeen.


title: Haloo Helsinki!

text: Kitaristit Leo Hakanen ja Jere Marttila ovat tunteneet toisensa jo päiväkodista lähtien. Molemmat kasvoivat Helsingin Suutarilassa ja kävivät myös samaa koulua. Yläasteella he rekrytoivat yhtyeeseensä rumpali Jukka Soldanin, jonka tiesivät olevan koulun paras rumpali.


title: Haloo Helsinki!

text: Syksyllä 2006 Hakanen ja Marttila etsivät uutta solistia perustamaansa yhtyeeseen. He ottivat yhteyttä tulevaan manageriinsa Peter Kokljuschkiniin, joka löysi tulevan laulaja-basisti Ellin (oik. Elisa Tiilikainen).


title: Haloo Helsinki!

text:
Yhtyeen esikoisalbumi "Haloo Helsinki!" julkaistiin elokuussa 2008, ja se nousi Suomen virallisen albumilistan kuudenneksi.
Albumi pysyi listalla seitsemän viikkoa.


title: Haloo Helsinki!

text: Haloo Helsinki! esitti vuoden 2009 YleX:n virallisen kesäkumibiisin ”Mun sydän sanoo niin”, ja se on samalla syyskuussa 2009 julkaistun "Enemmän kuin elää" -albumin toinen single. Albumi nousi suoraan albumilistan seitsemännelle sijalle ja pysyi listalla neljä viikkoa.


title: Haloo Helsinki!

text: Kolmas albumi "III" julkaistiin 2. maaliskuuta 2011. Se nousi Suomen virallisen albumilistan 14. sijalle, pysyi listalla yhtäjaksoisesti 36 viikkoa ja sijoittui parhaimmillaan kahdeksannelle sijalle viikolla 34/2011. Albumin toisesta singlestä ”Maailman toisella puolen” tuli kesällä 2011 hitti, sillä se nousi radioiden soittolistojen kärkeen ja on ollut parhaimmillaan latauslistan sijalla kaksi ja singlelistan sijalla kolme. ”Maailman toisella puolen” -singleä on myyty yli 12 000 kappaletta, mikä oikeuttaa singlen platinalevyyn. "III" on Haloo Helsinki! -yhtyeen läpimurto suuren yleisön tietoon, ja muun muassa "Helsingin Sanomien" ja "Keskisuomalaisen" kriitikot antoivat sille neljä tähteä ja "Savon Sanomat" viisi tähteä. "III"-albumia on myyty platinalevyn verran, yli 22 000 kappaletta. EMI Music Finland julkaisi yhtyeen kolmen ensimmäisen albumin singlet ja kolme aiemmin CD:llä julkaisematonta kappaletta sisältäneen kokoelman syksyllä 2012. Yhteistyö manageri Peter Kokljuschkinin kanssa loppui "III"-albumin jälkeen.


title: Haloo Helsinki!

text: Haloo Helsinki! allekirjoitti vuonna 2012 uuden levytyssopimuksen Ratas Music Groupin kanssa.


title: Haloo Helsinki!

text: Yhtyeen neljäs albumi "Maailma on tehty meitä varten" julkaistiin 8. helmikuuta 2013. Levyn tuottivat Rauli Eskolin yhdessä Gabi Hakasen kanssa. Kyseinen albumi on ensimmäinen, jonka sävellykset ovat täysin yhtyeen omaa käsialaa. Albumin ensimmäinen single ”Huuda!” julkaistiin 30. marraskuuta 2012. Albumi ylitti kultalevyn rajan vain muutama viikko julkaisunsa jälkeen. "Maailma on tehty meitä varten" on myynyt tuplaplatinaa ja pysyi yhtämittaisesti Suomen virallisella albumilistalla 69 viikkoa. Yksi albumin singleistä ”Vapaus käteen jää” myi kultaan oikeuttavan määrän.


title: Haloo Helsinki!

text: Yhtye on joulukuusta 2013 lähtien ollut organisoitu osakeyhtiö nimeltä Haloo Music Group Oy.


title: Haloo Helsinki!

text: Haloo Helsinki! julkaisi viidennen albuminsa "Kiitos ei ole kirosana" 3. lokakuuta 2014. "Kiitos ei ole kirosana" on myynyt platinaan oikeuttavan määrän. Levyn sävellykset ovat yhtyeen käsialaa ja sanoituksista vastaa Elli Haloo. Albumin tuottivat Rauli Eskolin ja Gabi Hakanen. Albumi nousi suoraan Suomen virallisen albumilistan ensimmäiselle sijalle ja myi platinaan oikeuttavan määrän. "Kiitos ei ole kirosana" ylsi Spotifyssa maailmanlistan 62. sijalle, tehden suomalaista musiikkihistoriaa.


title: Haloo Helsinki!

text: Albumin ensimmäinen single ”Beibi” ilmestyi elokuussa ja nousi heti radiolistan ykköseksi. Single kohosi myös Suomen iTunesin ladatuimmaksi ja Suomen Spotifyn kuunnelluimmaksi kappaleeksi viikossa. Yhtyeen ensimmäinen konserttisalikiertue "Kiitos ei ole kirosana" alkoi lokakuussa 2014.


title: Haloo Helsinki!

text: Haloo Helsinki! jäi lokakuussa 2015 noin vuoden mittaiselle esiintymistauolle.


title: Haloo Helsinki!

text: Yhtye palasi tauoltaan ja julkaisi 2. joulukuuta 2016 uuden singlen ”Rakas”. Uusi "Hulluuden highway" -niminen albumi julkaistiin 10. maaliskuuta 2017 ja yhtye lähti saman nimiselle 10 isoa areenaa sisältävälle konserttikiertueelle 20. lokakuuta 2017. Kiertue päättyi Helsingin Hartwall Arenalle 2. joulukuuta. Yhtye on julkaissut viimeisimmän albuminsa jälkeen kolme uutta singleä; vuonna 2017 singlet ”Tuntematon”, joka oli vuoden 2017 Tuntematon sotilas -elokuvaversion epävirallinen tunnussävelmä, ja jouluaiheisen singlen ”Joulun kanssas jaan”, jossa on mukana kuoro Cantores Minores sekä helmikuussa 2018 singlen ”Texas”, jossa on mukana JVG.


title: Haloo Helsinki!

text: Haloo Helsinki! julkaisi 17. toukokuuta 2018 "Texas"-nimisen EP:n, joka on myös heidän ensimmäinen EP.


title: Haloo Helsinki!

text: Kesäkuussa 2018 Haloo Helsinki! kertoi jäävänsä syksyllä yli kahden vuoden mittaiselle tauolle. He kertoivat paluun tapahtuvan vuonna 2021, jolloin julkaistaan myös heidän uusi albuminsa.


title: Haloo Helsinki!

text: Elli ilmoitti lokakuussa ilmoitti lokakuussa 2018 lähtevänsä Ellips-nimellä myös soolouralle Haloo Helsingin keikkatauon aikana. Häneltä ilmestyi hänen itse säveltämänsä ja sanoittamansa single "Maailma on rikki" tammikuussa 2019 ja on tarkoitus ilmestyä sooloalbumi huhtikuussa 2019 ja hän tekee myös Ellips-kiertueen, jossa esiintyy ainakin Kuopiossa, Jyväskylässä, Joensuussa, Vantaalla, Tampereella, Seinäjoella, Turussa, Lahdessa, Laukaalla ja Helsingissä.


title: Haloo Helsinki!

text: Yhtyeen jäsenet esiintyivät ennen "Maailma on tehty meitä varten" -albumia taiteilijasukunimellä Haloo, mutta albumin yhteydessä kaikki muut paitsi Elli ottivat käyttöönsä oikeat sukunimensä.


title: Perinnönjako

text: Jos perittävältä kuollessaan jää kaksi tai useampia oikeudenomistajia, he saavat perittävältä jääneen omaisuuden eli jäämistön kukin omaan omistukseensa toimituksessa, jota kutsutaan perinnönjaoksi.


title: Perinnönjako

text: Tässä artikkelissa käsitellään perinnönjakoa Suomen voimassa olevan perheoikeuden kannalta. Keskeinen laki on vuoden 1965 perintökaari (lyhennetään vakiintuneesti PK).


title: Perinnönjako

text: Perinnönjako on kaksivaiheinen: on määritettävä (1) jako-osuudet ja suoritettava (2) reaalinen jako.


title: Perinnönjako

text: Ensiksi määritetään kunkin perillisen suhteellinen ja arvomääräinen jako-osuus. Suhteellinen jako-osuus on murtoluku, esimerkiksi 1/4, ja kaikkien perillisten suhteellisten jako-osuuksien summa on luonnollisesti 1. Kun kunkin perillisen suhteellista jako-osuutta ilmaiseva murtoluku kerrotaan jäämistön rahallisella arvolla, saadaan perillisen arvomääräinen jako-osuus, esimerkiksi 10.000 euroa.


title: Perinnönjako

text: Tämän jälkeen reaalisessa jaossa perillisille nimetään jäämistöstä omaisuutta arvoltaan arvomääräista jako-osuutta vastaava määrä. Näin määrätyt jäämistön esineet tai rahavarat luovutetaan perillisille, jotka ovat nyt esineiden tai rahojen omistajia.


title: Perinnönjako

text: Perinnönjakoa ei voi toimittaa vastoin kuolinpesän osakkaan kieltoa, ennen kuin perunkirjoitus on toimitettu, tiedossa olevat velat maksettu tai niiden maksamiseen tarvittavat varat on pantu erityiseen hoitoon ja erityistestamentit eli legaatit on täytetty.


title: Perinnönjako

text: Jos perittävä oli naimisissa ja puolisoilla oli avio-oikeus toistensa omaisuuteen, on tämä heidän keskinäinen aviovarallisuusyhteytensä purettava ositukseksi kutsutulla toimituksella ennen perinnönjakoa. Ositus ja perinnönjako ovat käsitteellisesti kaksi eri asiaa, mutta ne voidaan tehdä ja usein tehdäänkin samassa toimituksessa ja niistä laaditaan yhteinen asiakirja, joka voidaan otsikoida esimerkiksi ositus- ja perinnönjakokirjaksi. On kuitenkin pidettävä mielessä, että osituksessa osapuolina ovat toisaalta leski ja toisaalta perilliset kun taas perinnönjaossa asianosaisina ovat vain perilliset.


title: Perinnönjako

text: Käytännössä yleisin tapa suorittaa perinnönjako on tehdä se kaikkien kuolinpesän osakkaiden sopimuksella (käytetään nimityksiä "sopimusjako", "sovintojako", "jakosopimus" ym.). Perintökaaren mukaan pesän osakkaat voivat toimittaa perinnönjaon sopimallaan tavalla. Tämä merkitsee, että kaikista perinnönjaon yksityiskohdista tulee vallita täydellinen yksimielisyys, mutta toisaalta jakoa koskevat määräykset voidaan monessa kohdin ohittaa, esimerkiksi tasajaosta voidaan poiketa tai perillinen voi sitoutua suorittamaan omilla, pesän ulkopuolisilla varoillaan lunastusta (jos hän saa enemmän kuin jako-osuutensa).


title: Perinnönjako

text: Toinen perinnönjaon menettelytapa on pesänjakajan suorittama jako eli toimitusjako. Pesänjakaja päätöksellään, neuvoteltuaan sitä ennen osakkaiden ja muiden jäämistötahojen kanssa, määrittää jako-osuudet ja suorittaa reaalisen jaon. Perinnönjako on pesänjakajan toimitettava, jos jonkun osakkaan osuus pesästä on ulosmitattu tai jos yksikin pesän osakas, pesän osakkaan ulosmittausvelkoja tai pesäosuuden luovutuksensaaja sitä vaatii. Pesänjakajajan määräämistä voivat em. tahot hakea perinnönjättäjän kotipaikan yleisessä alioikeudessa (forum hereditatis) hakemusasiana. Hakemuksen johdosta tuomioistuin varaa kaikille osakkaille tilaisuuden tulla kuulluksi. Pesänjakajan määräämistä ei voi tehokkaasti vastustaa; on kuitenkin mahdollista riidellä pesänjakajan henkilöstä, hänen pätevyydestään, esteellisyydestään tai muista vastaavista seikoista. Käytännössä pesänjakajina toimivat yksityiset lakimiehet, useimmiten asianajajat. Pesänjakajalla on oikeus saada kohtuullinen palkkio pesän varoista.


title: Perinnönjako

text: Oikeutta saada perinnönjako vireille ja loppuun saatetuksi muiden mahdollisesta vastustamisesta huolimatta kutsutaan jakovaateeksi. Jakovaade ei ole määräaikaan sidottu eikä siis käytännössä vanhene koskaan, jos osakkaat ovat ottaneet perinnön vastaan. Kuolinpesän osakkaan kuollessa jakovaade siirtyy hänen omille oikeudenomistajilleen.


title: Perinnönjako

text: Perinnönjaosta - sekä sopimusjaosta että pesänjakajan suorittamasta - on laadittava kirjallinen jakokirja. Käytännössä vähäisissä kuolinpesissä, joissa ei ole kiinteistöjä ja jos osakkaat ovat yksimieliset, usein asioista sovitaan suullisesti eikä mitään jakokirjoja laadita.


title: Perinnönjako

text: Sopimusjaon jakokirja on jokaisen jako-osakkaan ja kahden todistajan allekirjoitettava. Hyvä tapa ja käytännön vaatimukset, muun ohessa lainhuudatusmenettely, vaatii minimissään merkittäväksi päiväyksen, asianosaisten nimet, perillisaseman perusteen, suhteelliset (ja mielellään arvomääräisetkin) jako-osuudet sekä ennen kaikkea reaalisen jaon eli yksiselitteisen luettelon kunkin jako-osakkaan saamasta omaisuudesta.


title: Perinnönjako

text: Pesänjakajan toimittaman perinnönjaon jakokirjan allekirjoittaa pesänjakaja yksin. Todistajia ei tarvita. Hyvä pesänjakotapa vaatii jakokirjaan merkittäväksi samat tiedot kuin sopimusjaossakin ja lisäksi muutoksenhakuohjauksen. Käytännössä pesänjakajan laatimat jakokirjat ovat huomattavan laajoja ja yksityiskohtaisia.


title: Perinnönjako

text: Perinnönjakoon tyytymätön jako-osakas voi hakea siihen muutosta nostamalla perinnönjaon moitekanteen muita osakkaita vastaan perinnönjättäjän kotipaikan yleisessa alioikeudessa. Moiteoikeus on myös pesäosuuden luovutuksensaajalla ja pesäosuuden ulosmittausvelkojalla.


title: Perinnönjako

text: Sopimus- ja toimitusjakoa voi moittia sillä perusteella, että muotosäännöksiä ei ole noudatettu. Moiteaika on kuusi kuukautta. Lisäksi toimitusjakoa voi moittia sisällöllisen eli aineellisen virheen perusteella, esimerkiksi sillä perusteella, että omaisuus on arvioitu virheellisesti tai jako-osuudet on laskettu väärin. Moiteaika on tällöinkin kuusi kuukautta. Jos kukaan ei nosta moitekannetta määräajassa, tulee perinnönjako lainvoimaiseksi. Virheen aiheuttama pätemättömyys on siten korjautuvaa laatua.


title: Perinnönjako

text: Perinnönjakoa, niin kuin mitä tahansa muuta oikeustoimea, voi lisäksi moittia esimerkiksi sillä perusteella, että joku on siihen pakotettu, on erehtynyt tai että siihen vetoaminen olisi kunnianvastaista tai arvotonta. Nämä moiteperusteet eivät ole aikaan sidottuja eivätkä perintölainsäädännössä määritettyjä.


title: Perinnönjako

text: Sopimusjaossa voidaan sopia, että kaikki osakkaat luopuvat moiteoikeudestaan. Tällöin sopimus tulee lainvoimaiseksi heti. Vastaavasti toimitusjaon kaikki osapuolet voivat hyväksyä pesänjakajan ratkaisut ja tällöinkin jako saavuttaa heti lainvoiman.


title: Perinnönjako

text: Jos moitekanne nostetaan ja se menestyy, tuomioistuin voi kumota perinnönjaon osittain tai kokonaan, palauttaa sen pesänjakajalle tai itse oikaista jakokirjan sisältöä. Jos moitekanne hylätään, jako käy lainvoimaiseksi.


title: Perinnönjako

text: Pesänjakajan suorittamaa maatilan perinnönjakoa koskevat omat määräyksensä. Menettely on monimutkainen ja epäonnistuneeksi katsottu ja tulee tästä syystä harvoin sovellettavaksi.


title: Perinnönjako

text: Jos pesän osakkaana on vajaavaltainen tai edunvalvonnassa oleva henkilö, on tällaisen kuolinpesän sopimusjako alistettava holhousviranomaisen eli maistraatin hyväksyttäväksi. Maistraatti tarkastaa, että vajaavaltaisen etua ja oikeutta ei jaossa ole loukattu. Jos kuolinpesään on määrätty pesänjakaja, on hänen jakotoimituksessa valvottava vajaavaltaisen etua eikä maistraatin hyväksyntää tarvita. Jos alaikäisen lapsen huoltajina toimivista vanhemmista toinen kuolee, on jäljelle jääneellä huoltajalla kaksoisrooli ja eturistiriitatilanne: hän on toisaalta leski, joka katsoo omaa etuaan ja toisaalta alaikäisen lapsensa lakimääräinen edunvalvoja. Jos ositus ja perinnönjako suoritetaan samalla kertaa tai huoltaja ja lapsi jostakin muusta syystä ovat molemmat kuolinpesän osakkaita, on alaikäiselle tällöin määrättävä jakotoimitusta varten ulkopuolinen, tilapäinen edunvalvoja (edunvalvojan sijainen) siinäkin tapauksessa, että jaon suorittaisi pesänjakaja. Jos alaikäisiä lapsia on useita, voivat heidän etunsa olla vielä ristiriidassa keskenäänkin; jokaiselle tulee tällöin määrätä eri edunvalvoja.


title: Ken McGregor

text: Ken McGregor (2. kesäkuuta 1929 – 1. joulukuuta 2007) oli australialainen tennispelaaja. Hän voitti vuonna 1952 miesten kaksinpelin Australian avoimessa tennisturnauksessa.


title: Ken McGregor

text: McGregor teki vuonna 1951 nelinpelissä Grand Slamin pelikaverinsa Frank Sedgmanin kanssa. Hän kuului Davis Cup -joukkueisiin vuosina 1950–1952.


title: Ken McGregor

text: Vuonna 1999 International Tennis Hall of Fameen kelpuutettu McGregor oli 78-vuotias kuollessaan mahasyöpään 1. joulukuuta 2007.


title: Guglielmo Stendardo

text: Guglielmo Stendardo (s. 6. toukokuuta 1981 Napoli, Campania, Italia) on italialainen jalkapalloilija, pelipaikaltaan puolustaja. 190 senttimetriä pitkä Stendardo edustaa Serie A -seura SS Laziota.


title: Guglielmo Stendardo

text: Stendardo on edustanut ammattilaisuransa aikana myös Napolia (1997–98), Sampdoriaa (1999–2002), Salernitanaa (2002–03), Cataniaa (2003–04) ja Perugiaa (2004–05). Laziossa hän on pelannut vuodesta 2005 lähtien.


title: Guglielmo Stendardo

text: Peliaikaa Laziossa ei ole tullut toivotulla tavalla, ja tammikuussa 2008 hän siirtyi kevätkaudeksi lainalle Juventukseen. Hän pelasi Juventuksessa vain viisi ottelua, ja palasi kesällä SS Lazioon. Roomalaisseurassa ei kuitenkaan ollut käyttöä Stendardolle, ja hänet lainattiin kesällä 2008 US Lecceen. Kesällä 2009 Stendardo palasi lainalta Leccestä takaisin Lazioon.


title: Mervyn Rose

text: Mervyn Rose (23. tammikuuta 1930 – 23. heinäkuuta 2017) oli australialainen tennispelaaja. Hän kuului lajin huippunimiin 1950-luvulla ja edusti maataan Davis Cupissa vuosina 1951–1957.


title: Mervyn Rose

text: Rose on kuulunut International Tennis Hall of Fameen vuodesta 2001, ja hänelle myönnettiin Australian ritarikunnan mitali vuonna 2006.


title: Nainen kedolla

text: Nainen kedolla on vuonna 2003 ensi-iltansa saanut suomalainen draama-jännityselokuva, jonka on ohjannut ja käsikirjoittanut Juha Lehtola. Sen pääosassa ovat Tiina Lymi, Markku Maalismaa ja Hannu-Pekka Björkman. Elokuva voitti Venla-palkinnon vuoden 2003 parhaasta TV-elokuvasta.


title: Nainen kedolla

text: Elokuvan nimi on viittaus Eero Järnefeltin maalaukseen "Saimi kedolla".


title: St Pancrasin rautatieasema

text: St Pancrasin rautatieasema on vuonna 1868 avattu rautatieasema Lontoossa. Se sijaitsee lähellä British Librarya ja King’s Crossin rautatieasemaa. Asema peruskorjattiin 2000-luvulla Eurostar-liikennettä varten.


title: St Pancrasin rautatieasema

text: Asemalta liikennöi East Midlands Trainsin junia Leicesteriin, Nottinghamiin, Derbyyn ja Sheffieldiin, Thameslinkin paikallisjunat Lontoon seudulla sekä Eurostar Internationalin suurnopeusjunat Brysseliin, sekä Pariisiin ja muualle Ranskaan.


title: St Pancrasin rautatieasema

text: St Pancrasin asemaa on usein kutsuttu ”rautateiden katedraaliksi”. Sen arkkitehtuuri on peräisin viktoriaaniselta aikakaudelta. Laitureita peittävän teräs- ja lasirakenteisen kaarikatoksen, aikanaan maailman suurimman, suunnitteli insinööri William Henry Barlow, raiteiden päässä seisovan punatiilisen, uusgoottilaista tyylisuuntaa edustavan koristeellisen hotellirakennuksen arkkitehti George Gilbert Scott.


title: St Pancrasin rautatieasema

text: Rautatieasemalta on yhteys King's Cross St. Pancrasin metroasemalle, joka on Lontoon metron vilkkain asema.


title: Fabio Firmani

text: Fabio Firmani (s. 25. toukokuuta 1978 Rooma, Italia) on italialainen jalkapalloilija, pelipaikaltaan keskikenttäpelaaja. 178 senttimetriä pitkä Firmani edustaa Serie A -seura Laziota.


title: Fabio Firmani

text: Firmani on edustanut ammattilaisuransa aikana myös Vicenzaa (2000–01), Chievoa (2001), Bolognaa (2001–02), Veneziaa (2002–03) ja Cataniaa (2003–05). Laziossa hän on pelannut vuodesta 2005 lähtien.


title: Neale Fraser

text: Neale Andrew Fraser (s. 3. lokakuuta 1933) on australialainen tennispelaaja. Hän on kuulunut International Tennis Hall of Fameen vuodesta 1984.